Antolakuntza: komuniston auzia\nEgilea: Joanex Artola\n“Izan ere, antolaketa teoriaren eta praktikaren arteko bitartekaritza-modua da, eta, harreman dialektiko guztietan bezala, kideek ez dute, kasu honetan ere, zehaztasunik eta errealitatearen zantzurik, bitartekaritza horregatik ez bada . (...) Teoria hutsean, ikuskera eta joera desberdinenak eta haien kontrasteak bake-bakean bizi daitezke eta antolakunde beraren esparruan gara daitezkeen eztabaiden forma hartzen dute, antolakunde hori nahitaez hautsi gabe. Aitzitik, arazo horiek antolakuntzaren aferatik aurkezten badira, orientazio kontrajarri eta bateraezin gisa agertzen dira.”\nEspainiako Gobernuak ezarri duen alarma-egoera dela eta, destakamendu iraultzaileok, gaur egungo antolaketa-modua birpentsatu behar izan dugu, burgesiak borroka-baldintzak erabat mugatu dizkigulako. Kapitalaren depresio globala areagotu duen osasun-krisiak ziurgabetasuna nagusi den errealitatea sortu du. Ezin dugu jakin zer gertatuko den gure bizitzekin, zer gertatuko den proletargoaren bizitzekin. Ikasleok, adibidez, ez dakigu ezer ebaluazioaren tipologiari buruz, ez dugu mekanismorik ebaluazioa orain arte ezarritakoaren arabera egiteko, eta beste hainbar arazo abar luze bat.\nKapitalaren muinetatik datorren testuinguruaren ondorioz, proletargoa babesgabe dago Covid-19aren aurrean, besteak beste, lanera joan behar baitu. Biziraupenearako beharrezkoak diren erreprodukzio beharrak asetzeko soldatarik ez duten familiena ere nabarmendu beharreko kasuistika da: kontaezinak dira langile-klaseari ezartzen zaizkion errealitate ustelak.\nAipu bat jaso nahiko nuke aztertu nahi dudan gaiaren modu politikoari eutsiz . Hodei Mendinuetak “Arautze proletarioa zuzenbide burgesaren aurka” artikuluan modu bikainean azaldu zuen nola doitzen den zuzenbide burgesa kapitalaren momentura, bere makinaria juridikoaren bitartez. Hain zuzen ere, artikulu horren aipu bat egin nahiko nuke: ” Burgesiak bi modutan gauzatzen du proletariotzaren gaineko kontrol soziala: zeharka (normaltasun juridikoko garaietako egoera) eta zuzenean (salbuespen juridikoko edo ordenamendu juridikoa indargabetzen denerako egoera)”. Zoritxarrez, salbuespenezko uneak bizi ditugu (ez dut esan nahi normaltasunera itzultzea jarrera positiboa denik).\nGauzak horrela, erakunde komunistan sakontzea besterik ez zaigu geratzen. Hori hainbat etapetatik igarotzen den arren, gaur egun defentsa-aldian gaude; eta, beraz, funtsezkoa da askatasun politiko unibertsalen defentsa. Hala ere, normaltasun kapitalistan egon ere ez dauden askatasun horiek, gaur egun ameskeria baino ez dira. Puntu horretan ageri zaigu azaldu nahi dudan gaiaren muina: militante proletarioek edonola ere antolatzeko duten eskubide historikoa hain zuzen ere. Alde horretatik, beharrezkoa da antolakuntzarako eskubide librearen apologia egitea; izan ere, une honetan antolatzeko ditugun aukera horiek murritzak bezain premiazkoak dira.\nAntolakunde komunistentzat funtzionaltasun operatiboa garrantzitsua izanagatik ere, epe motzera, funtsezkoa izango da modu egokian antolatu ahal izatea proletargoaren defentsa askatasun politikoen, eskubide ekonomikoen eta eskubide juridikoen aldetik. Baita bere oinarrian klase independentzia duen programa gauzatzeko ere. Programaren zehaztapenak bere gain hartzen ditu neurri zehatzak (gutxiengoen programa). Azken horiek, ezinbestean premisa estrategikoekin eta maximoen programarekin bat etorri behar dira. Azken batean, Programarekin eta langile-klasearen zeregin historikoarekin egingo da. Horregatik, logikoki, gure indarrak garatzeko beharrezkoak dira antolakuntza eta klase borroka. Lehena printzipio gisa, eta bigarrena gure borroka ahalmenak garatzeko estadio gisa.\nAgerikoa denez, beraz, komunistoi debekatua izan zaigu aipaturiko biltzeko eskubidea: legezkotasun burgesa zalantzan jartzen duenak ezin du estatu burgesaren errepresio-indarrek kontrolatuta dituzten tresna teknologikoak erabili, telematikoki biltzeko. Aldiz, esparru sozialdemokrataren aldetik ez dugu 1biltzeko askatasuna adarrikatzen duen adierazpenik ikusi edo entzun. Hori, beraien praktika politikoa sistemarentzako zilegi eta, beraz, legala dela asumitzen dutelako izango da. Ezta? Edo ez al da izango haien “erradikaltasun” diskurtsiboa jite erreformista duen performance hutsa delako? Ondorio nagusietako bat da, ez diela batere txunditzen emandako gauzen egoera iraultzeak.\nGainera, kosmobisio sozial burgesa agortzen ari den honetan, bere programa interklasistak zentzua galtzen du: Ongizate Estatua dekadentzian dagoelako eta paktu soziala berreraikitzeko zailtasun ikaragarriak daudelako. Are gehiago, ezin dugu oharkabean pasa, eta garrantzitsua da azpimarratzea —nire ustez— politikarien arteko eristika-testuinguru horretan, estatu burgesa ezkerretik aurreratzeko auzi hori. Hodei Mendinuetak zioen bezala, beti a posteriori ematen dena. Kontsigna sozialdemokraten eta erreforma estatalen arteko bateragarritasunaren beste ebidentzia bat.\nIldo Sozialistak, ordea, eskumena izan du borroka-fronte desberdinak artikulatzeko, bere erakundeen bidez, oztopoak oztopo (gertatuko denaren ziurtgabetasuna, biltzeko ezintasuna, maite ditugun pertsonak gaixotzea...) Hala ere, aditzera eman nahi nuke berriro gure antolakuntza birformulatzea lortu dugula, eta baita proletargoaren borroka berrantolatzea ere, erasoaldi burgesa bere forma guztietan geldiarazteko. Ikasleon eremuan, neurri proletarioen Programa eratu dugu. GKSk aholkularitza judiziala eta laborala jarri ditu eskuragarri proletargoarentzat; eta hori guztia, biltzeko aukerarik izan gabe! Ia antolatzeko aukerarik eduki gabe! Eman diezaiogun behar duen garrantzia.\nDiodana diot, behartutako konfinamenduak ez duelako zentzu medikorik, ez baitago osasun autoritate errealik -hori agerian geratzen da beraien gestioaren ezjakintasuna nabarmentzen duten inkongruentzia eta malabareekin-. Permisio-simulazio bat besterik ez da ezkutuko salbuespen-egoera: enpresa handiek boterea “espainiar erara” har dezaten, hau da, gogoak ematen dien moduan. Finean, aberatsei botere osoa ematea da, ez soilik gizarte osoaren baimenarekin, baita bere burua sozialista eta iraultzailetzat izendatu eta praktikan estatuaren kolaboratzaile besterik ez diren horien babesarekin ere.\nLaburbilduz, agertu nahi dudan ideia da antolakuntza librea bere zentzu komunistan nagusitzeko beharrizana daukagula, id est, antolatzeko eskubide erreala gizartean subjektibizatzea. Bada, Lukács-ek dioenez, teoria eta praktikaren arteko bitartekaritzak ahalbidetzen du gure jarduera azken ondorioetaraino eramatea. Bestela esanda, printzipio komunista unibertsalak eta haien praxia bideratzea, zentzu estrategikoa emanez. Antolatzeko eskubidearekin, zaila izango da; antolatzeko eskubiderik gabe ezinezkoa. Komunisten salbuespen-egoera ez iraunaraztea, gure izatearen zentzua arrazionalizatzea da.


Fermin Muguruzaren azken lana: Brinkola-Muqdisho Translation - halabedi\nFermin Muguruzaren azken lana: Brinkola-Muqdisho Translation\nAraba Tomorrow | Urt 23, 2018\nDurangoko Azokako zirkulu zikoitzetik ihes egin eta lan berria aurkeztu berri du abeslari polifazetiko Irundarrak. Publiko handiari bizkarra eman eta zerbait intimistagoa bilatu nahi izan du oraingoan Luis Marianoren ondoren istoriako Irundar famatuena denak.\nBrigadistak Sound System, Euskal Herria Jamaika Clash, Asthmatic Lion Sound Systemabezalako “heat”-ak arrakasta handiz estreinatu ostean, pausu berri bat da honako abeslari apurtzailearen ibilbidean. Sound System-ak alde batera utzi eta Translation-en aurkitu du bere lekua herrigiroan “carajamón” bezala ezagunagoa den artistak.\nSortzaileak kazeta honi Mosku plazako petrilean jarrera erasokor baina ez-biolentoan eserita eskainitako elkarrizketan adierazi duenez; milioika urtetako lurraren mugimendua eta gaur egungo bizi eredu kontsumista kontrajarri nahi izan ditu, egunero goizean goiz lanera joateko trena hartu behar duen working-class osoa gogoan, noski.\nBide batez, azken proiektu hau baliatu nahi izan du arabiar iraultzen ondorengo anabasari sakoneko begiratu bat eman eta Bermeoko atunontzietan beharrean dauden arrantzaleei sustengu osoa adierazteko (euren eskolta militarra barne) hortik, Muqdisho titulura eraman izana.\nEraberean, zenbait komunikabidek (tartean ABC, La Razón eta El Diario “Vasco”) zabalduriko informazioak ezeztatzeko balaitu nahi izan du aukera showman gipuzkoarrak “Abenduak 9ko manifan tranpaldoan Sarri-Sarri abestu nuen, bai. Baina ez nintzen ni izan Euskal Etxearen parean zegoen Credit Lyonnais-eko sukurtsalean lo geratu zen mozkorra, manifa bukatu eta nire jet pribatuan itzuli nintzen Bartzelona estudioetara, proiektuari azken ikutuak ematera” adierazi du abeslariak.\nEsan beharrik ez dago, azken lan hau aurkezteko “Tour”-a antolatzeko lanetan burubelarri ari dela dagoeneko Muguruzaren lantalde osoa. Honezkero aurreratu dute lehen saioa Pasai San Pedrokoa izango dela. Prestaketa lanak nahikoa aurreratuak daude jada eta ‘backstage’-a lantzen hasiak dira herriarentzat horren esanguratsua den zitarako Maialen Lujanbio eta Wiz Khalifaren grafitiak erabiliz, bertso raparen arteko ‘sinbiosia’ adierazteko. Beste eszenatoki ezberdinak zapalduko ditu abeslariak: Morata de Tajuña, Teheran, Insbruck eta Los Mochis…\nAurrerapen modura eta Araba Tomorrowi esklusiban egindako adierazpenetan, single berria sare sozialetan laster zabalduko dutela jakin dugu: “Tiriki-trauki hiru ta lau dira zazpi”-ren bertsio zaharberritua” izango da kanta.


Bazenekien...| Zuk zer uste duzu?| Horrelakoak ere gertatzen dira!\n2001eko irailaren 11: terrorista batzuek bi abioi gidatu zituzten New Yorkeko World Trade Center eraikinaren kontra. Mendebalde osoa dardara batean jarri zen, beste eraso terroristaren bat gerta zitekeelakoan. Horrelako eraso gehiago edo bestelako jarduera terroristak batzuk prebenitzeko, ordura artekoak baino segurtasun-neurri zorrotzagoak jarri ziren (pasaporte berriak, telefonozko entzuketa gehiago, telefono mugikorren lokalizazioak eta Interneteko trafikoaren kontrola).\nErabilera ala gehiegizko erabilera\nGero eta beldur handiagoa diegunez bai terrorismoari bai bestelako delituei, aldatuz joan gara garai batean kontrol- eta zaintza-arloan onartuko genituzkeen mugak. Eta, garapen teknologikoak erraztu egiten du bidea. Jende gehienak uste du arakatze elektronikoak onuragarriak direla delinkuentziari aurka egiteko. Baina, hala ere, ondo al dago agian etorkizunean egin dezakegun delitu baten susmagarri izatea guztiok?\nOrain arte ezinezkoa izan da gutako bakoitzari buruzko hainbeste informazio biltzea. Eta hainbeste informazio esku artean izatean, litekeena da informazio hori guztia behar ez den bezala erabiltzeko tentazioa izatea baten batek. Aztarna elektronikoak gure gustukoak ez diren helburuetarako erabiliak izan daitezke: adibidez, merkataritzako entitateek marketin- eta salmenta-helburuetarako erabil ditzakete aztarna horiek.\nJende mordo bat dago zuri buruzko informazioa biltzen, zerbitzu hobea eskaintzeko. Adibidez, Gizarte Segurantzako eta ikastetxeko datu-baseetan erregistratuta zaude, zerbitzu publikoez hobeto goza dezazun. Polizia- eta justizia-sistemak ere informazioa bildu beharra daukate eta aztarna elektronikoak segitu beharra, delituak ikertzeko eta delinkuenteak kartzelaratzeko, eta horrela, pertsonak salbatzeko eta legea eta ordena soziala mantentzeko.\nArgi araututa egon behar du inori buruzko informazioa biltzeko eskubideak: nola erabil daitekeen informazio hori eta zenbat denbora egon daitekeen informazioa gordeta. Helburu baterako gordetako informazioa ezin da besterik gabe beste testuinguru batean erabili.\nEgiten ditugun gero eta gauza gehiago grabatzen dira. Gero eta toki gehiagotan egiten dugu topo zaintzako kamerekin. Baten bat guri begira ari da eta guri buruzko informazioa pilatzen ari da, nahiz eta ezer txarrik ez egin. Batzuek ez dute hori gogoko, nahiz eta ezkutatzeko moduko ezer ez egin.\nHorrelako zaintza kasu guztietan onar daiteke?\nFitxategien erabilera partekatua kontrolagarria ote da?\nMusika edo filmak jaistea, horretarako legezko baimenik gabe, legez kanpokoa da. Musika eta filmen gaineko eskubideen jabeek diru kopuru handia galtzen dute, jendeak, ordaindu gabe, legez kanpo jaisten dituelako produktu horiek.\nZu grabatzen ari dira\nJende asko dabil zuri buruzko informazio pertsonala eskuratu nahian, eta egunero ari dira zu grabatzen. Gero eta erakunde gehiago ari da zuri buruzko informazioa biltzen. Poliziak informazio hori erabil dezake delituak argitzeko; delinkuenteek, ordea, euren onurarako. Merkataritza-arloko erakundeek zuri buruzko informazioa behar dute dirua irabazteko. Saltzaileek zuri buruzko ahalik eta datu gehien bildu nahi dituzte. Ezer ez da doan, zeure informazio pertsonalarekin ordaintzen duzu. Eta gogoan izan erregistratuta dagoen zuri buruzko informazio pertsonala atzitzeko eskubidea duzula.\nDena gordetzen da\nDelinkuentziari aurka egiteko asmoz, Europar Batasunak Datuak Gordetzeari buruzko Zuzentarau bat onartu du. Espainian jadanik aplikatzen ari dira. Arau horren arabera, bi urtez gorde daiteke linea finkotik, telefono mugikorretatik edo IP telefonoetatik egindako deien gaineko informazioa (Espainian epe orokorra 12 hilabetekoa da), alde batera utzita elkarrizketaren iraupena. Eta horrek berdin balio du posta elektronikoak bidaltzen eta jasotzen ditugunerako, bai eta Interneten konektatzen garenerako ere.\nDeien gaineko datu guztiak artxibatzen dira; ez, hala ere, elkarrizketen edo bidalitako mezuen edukia.


ESKABIDE-ORRIA QFD - QUALITY FUNCTION DEPLOYMENT\nQFD - a (Quality Function Deployment edo Kalitatearen funtzioaren zabaltzea),\nbezeroaren ahotsa jaso eta produktu edo zerbitzu baten diseinu eta garapen aldi guztietan bildu ahal izateko prozesu egituratu eta metodiko bat bezala definitu daiteke. QFD - a Japonen 60 urteetan hasi zen eta hasiera batean arazoak hantzemateko zuzenduta zegoen. Beranduago aurreko aldietan ezartzen hasi zen, produktuen diseinuan adibidez.\nTresna honen garapenean gehien lagundu duen aditua Yoji Akao irakaslea da, Hosin Kanri metodologiaren bultzatzailea izateaz ere ezagutua. 1978.an, Akao irakasleak QFD - ari buruzko lehengo textua argitaldu. Handik aurrera, Estatu Batuen bidez Mendebaldeko herrialdeetan barneratzen hasi zen, non General Motors, Ford eta Xerox izan ziren jakintzagai hau ezartzen eta zabaltzen hasi zirenak.\nQFD - a bezeroaren beharrak zeintzuk diren ikertzen, bere ahotsa entzuten, honek zer nahi duen jakiten eta ondoren, guzti hau produktu edo zerbitzu baten kalitate-ezaugarrietan eraldatzen saiatzen da, hau da, aurreikuspen horiek nola asebetetzean oinarritzen da. Hori dela eta tresna honek, PROZEZUAK (5), EMAITZAK BEZEROETAN (6)eta\nEMAITZA GARRANTZITSUAK (9) irizpideetan eragina dauka.


Ainhoa Tirapu, gure izar txiki handia\n| 2020-04-30 19:55:00\nSimone Beavoirrek esana omen, emakumea ez dala sortzez egiten; ekinez egiten dala. Duda barik, gure atezain zurigorriaren doai printzipala horixe bera da, urratsez urrats beti aurrera jotzea, sekula atzea ahaztu gabe. Iruñako Lagunak futbol taldetik Extremadurara egin zuen salto ausarta, eta ekinez lortu zuen merezitako lekua Athleticken.\nZelaian eta aldagelan jokoa banatuz lagun eta jokalari paregabea bihurtu zen. Emakumeen futbolean komenioa lortzeko borrokan aurrelari aritu izan da, eta bere taldekideen baldintzak hobetzen ere tematu da. Balore kolektiboen ikurra da Ainhoa, zelaian eta herrian, jokoan eta konpromisoan.\nEmaiozue eskularru parea Ainhoari eta ikusiko duzue kirol-izar bat. Emaiozue arrazoi bat borrokarako Ainhoari, eta zuekin egingo du bidea, beti euskara ahoan.\nAinhoa, betidanik erakutsi dituzun ahalegin-, adiskidetasun-, lan- eta elkartasun-balioek, bai kirol mailan, bai maila pertsonalean, erreferente bihurtu zaituzte Euskal Herriko neskato eta emakume guztiontzat.\nEskerrik asko Ainhoa, zu zara nagusia!\nJone Goirizelaia, EH Bildu Bilbo udal taldearen bozermalea


Izeba Proiektua ezagutzeko informazio-hitzaldia, Arrasaten - Debagoiena - Goiena.eus\nIzeba Proiektua ezagutzeko informazio-hitzaldia, Arrasaten\nMiren Mujika 2014-05-20 17:42\nFamilia edo pertsona boluntarioak behar dira Izeba Proiektuaren babesa Debagoieneko adingabeei zabaltzeko. Horretarako, maiatzaren 27an, martitzena, 19:00etan, Izeba Proiektua ezagutzeko informazio-hitzaldia egongo da Arrasaten, Kulturateko Jokin Zaitegi gelan.\n2009an, Baketik-ek Izeba proiektua abian jarri zuenean, aurrera eramateko boluntarioak eskatu zituen, bakarrik zeuden adingabeko atzerritarren osaba-izeba izan nahi zuten pertsona eta familia boluntarioen sarea osatzeko. Egun, 70 familia eta adingabe baino gehiago dira esperientzia hau bizi izan dutenak.\nDebagoienean, Gipuzkoako Foru Aldundiak tutelatutako adingabeen zenbait harrera egoitza daude, eta hauetako zenbait gaztek boluntarioki Izeba Proiektuan parte hartzea eskatu dute, bertako familia batekin harreman bat hasi eta beraiekin aisialdia konpartitzeko. Hori dela eta, pertsona edo familia boluntarioak behar dituzte adingabeen osaba-izeba gisa jokatzeko.\nBaketik-ek informazio-kanpaina jarriko du abian Debagoienean eta informazioa eskuratu nahi duen orok bi bide hauek ditu:\nIzeba Proiektua, Baketik Fundazioak eta Gipuzkoako Foru Aldundiaren Gizarte Politikako Departamentuak 2009an sinatutako eta ordutik urtero berritu izan den hitzarmen baten bidez jarri zen abian. Proiektu horren ardatza tutoretzapean dauden adingabeen 'osaba-izeba' izateko prest dauden pertsona edo familia boluntarioen sarea sortzea da.\nHarrerako osaba-izeben edo laguntza-familien irudi berri hori eratuz bilatzen den helburu nagusia gazte horiek bizi kalitatea hobetzen laguntzea da. Izeba Proiektuaren berariazko helburu nagusia adingabeko horiei familiarteko erreferentziak ematea (euskarria, maitasuna, babesa eta gertuko harreman sozialak zabaltzeko aukera eskaintzea), hala nola harreaman sozialetan laguntzea.\nHorrela, bizi diren Harrera Zentroaz gain, adingabeko horiek erreferentziazko familia bat izango dute iloba bati eskaintzen zaion hurbileko tratua emateko prest. Familia horien zeregina honakoa izango da: gurasoengandik urruti dagoen ilobarengatik, ikasketak direla-eta esaterako, hurbil dagoen osaba-izebak egingo lukeena.\nZeregin horrekin lotutako ekintza zehatzak, besteen artean, hauek izango dira: astean behin etxera bazkaltzera edo txango batera gonbidatzea, aldiro telefonoz deitzea, arazo pertsonalak edo ikasketekin lotura dutenak konpontzen laguntzea, hizkuntza ikasten laguntzea, erosketak egiten laguntzea, adin bereko gazteekin edo kirol, kultur eta aisialdi ekintzekin harremanetan jartzea.\nLaguntza-familien sare horrek txosten bat izango du gida gisa, aholkularitza-zerbitzua eta beren lana babesteko laguntza-dieta bat. Aholkularitza-zerbitzua familia bakoitzarekin harremanetan dago beren lana bideratzeko sor daitezkeen egoera desberdinetan eta harrerako osaba-izeben familientzat formazio-topaketak antolatzen ditu aldiro.\nPrograma honen helburu gehigarria adingabeko horienganako gizartearen begirada humanizatuagoa lantzen laguntzea da, beren errealitatearekiko hurbiltasun eta enpatia ikuspegia gehituz eta elkartasunaren eta senidetzearen kontzientzia soziala bultzatuz. Beldurrari, aurreiritziei eta etiketa kolektiboei indarra kentzen saiatzea izango litzateke egitasmoaren beste helburu gehigarria.


Kanpin aulkietan eserita zeuden bi bikoteak, termoko kafeari azken hurrupak kendu berri, errekako ura ilunen eta geldien den gunetik gertu. Kanpotik gorriak eta barrutik zuriak ziren katiluetan, uholdeek garajeetako hormetan utzi ohi dituzten lokatz markak. Kafea azukrerik gabe hartu zuten, eta, agian horregatik, erle lehiatsuek errespetatzen zizkieten oraingoz bazkalostea eta euren janari hondarrak. Zomorroek ez dute kafea maite.\n— Kristaletik ez, Unai, heldu betaurrekoei patillatik —esan zion Edurnek semeari.\nKermanek kontu handiz sartu zituen meloi azalak ongi korapilatutako plastikozko poltsara. Ramonek gaitzespen txiki baten eran sentitu zuen keinua, aurreko igandean azalak jaso gabe kanpoan utzi baitzituen berak, inurri gudaroste aski ongi antolatua erakarriz azken burukoetan. Txantxa baterako balio izan zion: “Efecto llamada, esaten dio horri Barne ministroak”, baina konturatu zen Kermani ez ziola inurriak barrandan izateak batere graziarik egin. Txukundadea eta diziplina garrantzitsuak ziren harentzat, geratzen zitzaion ile apurra arretaz orraztu edo bizarra egunero errotik egiteko zeukan ohituratik beretik hasita. Kermanenak baino nahasiagoak beti Ramonen txima luzeak, zaindu gabea behiala hippie izandako bizarra.\nKerman eta Ramon, elkarrekin zerikusirik ez zuten bi gizonezko, kanpin aulkietan jarrita, aulkiok duten bi egokieren artean bana aukeratuta (deseroso/etzanik), horretan ere hain ezberdin: luze etzanik Ramon, deseroso eserita Kerman. Interesgarria zatekeen alde bateko zein besteko bizitzako gertaerek euren itxuran eta jarreran zenbat eta nola eragin ote zieten haiek hausnartzen entzutea, baina ez zuten sekula horri buruz hitz egingo.\n— Garbitu dizkizut, baina aurrerantzean saiatu patillatik heltzen.\nEdurnek semearen betaurrekoetatik hatz markak ezabatu bezain pronto, txotxez eta adarrez egindako etxeari teilatua jartzen ari zitzaion lehengusuarengana itzuli zen Unai lasterka, eraikitzen ari ziren etxola bertan behera ez erortzeko gakoa bera handik sobera ez urruntzean zetzala uste balu bezala. Gutxitan ikusi zuen amak Unai ardura bati hain lotuta.\n— Pozik dirudi.\n— Ez du inoiz poz faltarik izan, jainkoari eskerrak. Poza ez. Hori ez zaio falta izan, ezta Edurne?\n— Ikerrekin gustura ibiltzen da.\nLehengusuen gurasoak ezin izan zitezkeen bata bestearengandik diferenteago. Izatez, bikote bakoitzeko kideak berak ere ezberdinak ziren elkarrekiko; ez zen han, urte luzez elkarbiziagatik, bikoteak senidetzen dituen mimetizaziorik gertatu. Elkarrena adostetik baino, norberarena ezabatzetik etorri ohi da sarri konpartitutako zorua, simetria goxoarekin nahasi arren, kamuste mikatzarekin zerikusi gehiago daukana. Ez bikote bien artean, ez bikote bakoitzeko kideen artean gertatu zen halakorik, ordea.\nEdurne musika irakaslea zen, anglosaxoniarra janzkeran, luteranoa ez esateagatik; aurpegi zurbil orinez betea, Eskozian egindako ikasturte hark zurrupatu izan balu bezala betirako eta molde zurrun eta iraunkor bat hari ezarri, bere bizitzan bizi izandako atzerriko abentura bakarrak zizelkatua berau, duela ia hogeita hamar urte. Kermanek, senarrak, aurrezki kutxako sukurtsal buru ohia, berrogeita hamabost urterekin lortu zuen erretiroa eta Behar Berezidun Haurren Gurasoen Elkarteari ematen zizkion geroztik bere onenak. Ikerren gurasoak medikuak ziren biak: ginekologoa Ramon eta psikiatra Belen. Osasun publikoan lan egiten zuen Belenek, bere kontsulta pribatuan Ramonek.\n— Iker ere gustura ibiltzen da zuenarekin.\nProfesionala ala ez, deformazio bat bazen, behintzat. Belenek ezin saihestu izan zuen azken hitzen analisia. Beti egiten zuen, etengabe: esaten zuena aztertu, kinkan jarri, bere buruari errieta egin. Bazekien ez zela osasungarria, jakina, baina urte gehiegi zeramatzan bere buruarekiko mesfidati eta alerta egoeran. Hain sentitzen zuen nortasunari atxikia portaera masokista hura, ezaugarri hori erauziz gero mamirik intimoena arantza harekin batera kenduko lukeela uste baitzuen.\n“Zergatik esan duzu hori, Belen?”.\nLehenik eta behin, Unairi izena ukatu eta “zuena” atributo posesibo bilakatzeak zekarren deserosotasun inplizitua zegoen. Eta bigarrenik, eta okerrago, beharrik ez zegoen lekuan gezur bat esatekoa: Ikerri Unairekin ateratzeak kasketak eragiten zizkion garaia aspaldi igaro bazen ere —ahaidetasunak laguntzen zuen horretan—, “gustura ibiltzea” ez zen egiari zehatzen lerratzen zitzaiona. “Ume bat bezala portatzen da”, kexatzen zen Iker, eta barregarri bezain samur suertatzen zen iruzkina, Unaik zortzi eta Ikerrek zazpi urte baino ez zituzten garaian. Edurne eta Belen ahizpak ez izatera, joango ote ziren igandero elkarrekin txangoan bikote biak eta bi mutikoak? Ez, alajaina.\n— Ez sartu uretara hortik. Sartu hemendik, ura ez dago hain sakon. Eta kasu egin zure lehengusuari, ez putzurantz urrundu.\nSasoia izatera, norbait ibil zitekeen izterrerainoko botak jarrita arrantzan, baina ez zen amuarrainetarako garaia. Errekako urak soilik duen tintaren izaera lodi, eta aldi berean berdea nagusitzen zen putzuan. Tintaren kualitatea nagusitzen zitzaiola, alegia, koloreari. Ortzadarrean dauden kolore ahul horiez erabat bestaldera, egiazkoa zen hura, benetakotasuna zerion. Egia zahar bat zen putzuaren infusio sasia, nolabait, itsasoko olatuez oso bestelako murmurio bat: ez errepikapenarena, emariarena baizik, joan bai, eta, behin eta berriro berritu arren, itzultzen ez zen zerbait. Lasaigarria, baina aldi berean larria, erantzunik eta bai-bainarik ametitzen ez zuen egia bat. Erdibiderik gabeko isuri bat. Hala esatea gustatzen zitzaion Ramoni:\n— Errekako seme gara gu. Ez al da hala, Kerman? Utikan hondartzak eta hondartzaondoak.\nUra jostorratzek legez ziztatu arren, putzuaren leuna astintzen ez zuten eltxo finen egia zegoen. Hegan egiten zuen zomorroaren tamaina eta pisua ezin hobeto adierazten zuen liztorren bibrazio gizenaren egia. Zaldirik egon ezean gizakiaren odolarekin konformatzen diren ezparen egia. Asfaltoari geure arima aspaldi salduagatik bihotzeko taupadak moteltzen dizkigun adarren kulunka lasaiaren egia. Euli bakarlariak basoaren sinfonia urratzen.\nPurua atera zuen Ramonek eta Kermani beste bat eskaini, hartuko ez ziola aurrez jakinda ere.\n— Badakizu ezkontzetan bakarrik erretzen dudala.\nKermanek azken ezkontza noiz izan ote zuen galdetu zion orduan Ramonek bere buruari, puru merkeari sua ematen zion ahala. Eta hurrengoa? Hurrengo ezkontza? Izango ote zen beste ezkontzarik Kermanen bizitzan?\nBelenek, bere zigarroetako bat piztu zuen.\n— Inporta zaizue?\nNon eta naturaren erdian erretzeko ohitura hura. Ramonena bost, baina Edurneren ahizpak erretzea ez zitzaion Kermani batere gustatzen.\n— Medikuen gremioa, beti eredugarri —bota zuen.\n— Kasko-petrikiloa nauzu, Kerman: tabakoak prozesu mentalak, kontzentrazioa eta erreflexuak handitzen dituela diote zenbait ikerketak.\n— Ikerketak, jakina. Denerako badira.\nIker eta Unairi zeharka begiratzeari utzi gabe, sagardo botilari tantarik ba ote zerion ziurtatu nahi izan zuen Ramonek. Bat bera ere ez. Belenek, nola ez, ongi baino hobeto zekien senarraren deserosotasun keinu hura interpretatzen. Umeak gustura zebiltzan, ordea, sagardo botilako beira baino ilunagoak ziren uretan murgil, eta gustura ibiltze hark orekatu eta desegin egiten zuen bi bikoteen arteko asperkeria, ezinegona. Indar oreka hartan, haiek eta haien lasaitasuna ez ziren inportanteena.\n— Ez urrundu hainbeste putzurantz, Unai!\n— Utz iezaiezu, Kerman. Urak bare daude gaur.\n— Urak bai, umeak, ordea...\n— Ume barea ez da ume...\n— Esan zuen psikiatrak.\nKanpingasa desmuntatu, mahaia eta aulkiak tolestu eta etxerako itzuleran pentsatzen hasteko tenore zen arren, orduantxe eskaintzen zituen beherantz zetorren eguzkiak kilimarik txinpartatsuenak hurritzek eta haltzek osatutako adar-sarearen korapiloetan dir-dir, edozein zume negarti alaitzeko moduan kasik. Balego zume negartirik inguruan. Baina ez zegoen.\n— Kontatu dizuet zer gertatu zen Unairen ikastolan joan zen astean?\n— Enararen aitona-amonak etorri ziren umearen bila. Txinatik ekarri berria duten ume bat da Enara.\n— Enara ez, beste bat hartu zutela etxerako haren ordez, deskuidoan. Susmatu behar zutela zerbait haren kasketa ikusita, baina biak oso antzekoak zirela.\n— Aitona-amona gaixoak. Nahikoa egiten dute.\nUnai eta Iker elkarren sorbaldetan eskuak jarrita zebiltzan, dantza afrikar bat itxuratzen. Batak bestea hondoratzen zuen, baina ez indarrean, erritmikoki baizik. Bost segundo urpean bata, bost segundo bestea, antzinako film mutuetako trenetan palankarena egiten aurrez aurre jarritako bikote batek beso-indarrarekin mugiarazten zituen bagoi solte haien eran. Unairen bizkarrera igo eta jauzi egin zuen Ikerrek uretara buruz behera. Paperak trukatzeko asmoa zutela igarririk, Kermanek deiadar egin zion, ozen:\n— Ez, Unai. Zuk ezin duzu gainean jarri. Mina egingo diozu.\n— Ez dit minik egingo! —kexatu zen Iker.\n— Egin kasu Kermani, Iker —Belenek, zer gerta ere—. Eta zuk ere ez berriro hori egin, harriak egon litezke-eta ikusten ez den lekuan.\nRamonek eta Belenek hitz egin izan dute pribatuan: debeku gehiegi ezartzen dizkiote Unairi gurasoek, larregi babesten dute. Haren kezkak eta nortasuna askeago garatzen utzi beharko liokete, gabeziak gabezia.\nUretatik irten, lehortu, eta adarrekin egindako etxolara itzuli dira mutikoak. Garoa biltzen hasi dira, egitura hobeto estaltzeko.\n— Otsoak putz eginda ere ez luke gure etxea botako! —dio Unaik, eta gero putz egin du bere indar guztiarekin.\nLabana suitzarrarekin zuritu eta zorroztu dizkie Ramonek adarren puntak lurrean iltzatu aurretik. Sendoa da egitura, dardara txikienik ere ez du egin.\n— Biok elkarrekin orain, ea —Ikerrek ere putz egin dio etxolari, putz eta putz.\nBaina etxola atera da garaile. Ikerrek ezin izan du lehengusuaren poza bere sentitzea saihestu. Txokala egin eta adar kraskatuaren hotsa atera du bostekoen talkak. Onartu beharra dauka ongi pasatzen dutela batzuetan.\nGaroa biltzen segitu dute, lurrarekin sokatiran.\n— Ez garo berdea sobera atera, min hartuko duzue eskuetan tira eta tira. Gainera, garoa ere izaki biziduna da.\n— Utzi egiezu, Kerman.\n— Jakina, zuk zer esango duzu ba...\n— Nola nik zer esango dudan?\n— Garoa besterik ez da, ez du pentsatzeko ahalmenik, ez da hori?\n— Kerman, laztana...\n— Egia da-eta, Edurne. Ingurunearekiko errespetuaz ari naiz. Hori besterik ez.\nBaina ez zen hori bakarrik. Eguzkia behera etorri ahala, argi etzanak beste geruza batzuk egiten ditu ikusgarri, esanez bezala: “gorostia, hire txanda”. Badira hostoak nagusi diren eguneko uneak, eta badira adarrak nagusi diren uneak. Arantzen puntak landareetatik bereiz daitezkeela dirudien unea da hura.\n— Hasten zara garoarekin, euli bat hurrena, eta jarraitzen duzu zakur bat hiltzen, gaixorik dagoen aitzakian. Eta, gero, batek daki non amaituko duzun.\n— Arren, Kerman... zertara dator hau orain?\n— Bagatoz betikora.\n— Gaur goizean ere egunkarietan zetorren: Madrilen gutxienez, itxi egiten dituzte klinika horiek.\n— Hara, askotan hitz egin dugu horri buruz, eta ez gara ados jarriko.\n— Txinatarrak ez aipatzearren, horretan ere legez kanpo aritzen omen dira. Jaio eta ezjaio. Biak legez kanpo. Auskalo zenbatgarren astean, gainera.\nBelenek miresten zuen ahizpa bere garaian hartu zuen erabakiarengatik. Arrisku taldean egon arren, frogarik ez egitea hautatu, eta, gero, ondorio guztiekin hazi eta hezi zuten Unai. Haren adin mentala eta haren itxura bat ez etorri arren, haur zoriontsu eta sasoikoa zen, gurasoen babesa eta zurruntasuna gorabehera.\n— Erabaki oso pertsonalak dira horiek.\n— Pertsonari dagozkionak, esan nahi duzu?\n— Bikoteari, bai. Eta batez ere amari.\nBasoak saretutako zeru urdina ari da apurka-apurka akitu eta zurirantz itzaltzen. Goroldioak auskalo noiz xukatutako ihintza kanporatzen du, zeukanik ez genekien geruza baten distira.\n— Erabaki pertsonal hori hartu izan bagenu, zure semeak ez luke gaur hemen ez etxola egiteko laguntzailerik, ez igeri egiteko kiderik.\n— Gauza batek ez dauka zerikusirik bestearekin.\n— A, ez? Nik baietz uste dut ba.\nRamonek berriro irauli du sagardo botila, sare izaera porotsua galdu eta bere basatia berreskuratzen ari den oihanpea bezain ilun. Lehen ere ez bazerion tantarik botilari, hain gutxi orain. Elkarri begiratu diote Belenek eta Edurnek, aurrehistoriatik datozen bi hari mutur korapilatzeko gaitasunaren jabe.\n— Etxeratzea izango da onena.\n— Non daude umeak?\nElkarrizketaren beroan, utzi egin zioten begi ertzarekin errondatxoa egiteari.\n— Garo bila urrunduko ziren.\nIker mutiko azkarra dela pentsatu zuen Belenek, eta, agian, eztabaida ez entzuteko propio aldenduaraziko zuela handik lehengusua. Maleterora bildu zituzten aulki tolesgarriak, mahaiak, kanpingasa, esterillak eta ontziak. Platerak garbitu. Freskerako ur izoztua errekara isuri. Zabor arrasto ttipienik ere lagatzen ez zutela ziurtatu.\n— Kezkatzen hasi behar ote genuke?\n— Urrutira ez ziren joango. Basoan begiratuko dut.\nDugu. Kermanek ez du Ramon bakarrik utzi nahi.\n— Zurekin noa.\nApalik doaz elkarren ondoan, deus esan gabe. Minutu gutxiren buruan, gehiago ezin eutsi eta deiadarka hasi da Kerman. “Unai!”. Badira fruitu samurrak nagusi diren uneak, eta badira pinaburu gordinek beren burua aldarrikatzen duten uneak. Orbelaren unea da basoan. “Iker!”, oihukatu du Ramonek. “Unai!”, Kermanek, ozenago. Nork-maite-hau-gehiago lehia, eztarriaren helmenera ekarria. Ramon zeken sentitu da. Nork bere semearen izena besterik oihukatzen ez duela jabetu denean, ezin izan dio bere buruari halako elkartasun falta zikoitza barkatu: “Iker!”. Hirugarren aldiz deiadar egitera doanean, jasanezina egin zaio berekoikeria hori, eta ilobaren izena oihukatu du bere semearenaren ordez, urduritasuna igar dakion axola gabe: “Unai!”. Isilune luze eta trinko samar bat etorri da gero, orbel zapalduaren txistu sigi-sagatsua. “Iker!”, oihukatu du Kermanek segidan. Aldaera horrek balio izan du aurreko eztabaida jada ahaztuta dagoela berresteko. Familia bat direla eta hori dela garrantzitsuena.\nUmeen arrastorik ez da, ordea.\n— Ez ziren ba piszifaktoriako ubidera igoko?\n— Badakite debekatuta daukatela.\nHandik ez oso urrun, zentral hidroelektriko bat zegoen: argindarra sortzeko erabilitako ura ubide estu batera isurtzen zen gero. Tarteka mailakatu eta baretzen zen ubide hartara askatzen zituzten arrain-haztegiko amuarrainak, korronteari segika errekan amaitzen zutenak. Ubideak porlanezko pasabidea zeukan, metro erdi inguruko zabalerakoa, ibilguarekiko paralelo. Pasabide horren ondoan, mendi pendiza, eta, tartean-tartean, amildegi ttipi batzuk.\nUrrunetik ikusi dituztenean, ezetz dio batek eta baietz besteak, makila batekin hildako suge baten azala astindu eta barruan sugerik ba ote den eztabaidan ari dira Iker eta Unai. Ikerrek, makila eta guzti, ekilibrista bat itxuratu du ubide ondoko pasabidean, eta postura bera imitatzen saiatu da Unai makilarik gabe. “Oreka galduz gero, uretara egin, badaezpada, ez amildegirantz”, esana zion Ramonek semeari, elkarrekin arrantzara joan ziren batean. Horretaz gogoratu zen une hartan, eta nola erantzun zion Ikerrek beste hainbatetan bezala, “ez naiz tontoa”. Ergela ez izatea eta lezioa ongi ikasi izana espero zuen.\nBasoa beste bat zen orain, soinuetatik hasita. Soinuetatik hasten zelako zen, hain zuzen, beste bat basoa. Zomorroek hegaztiei egin zieten leku. Ikusi ez, baina entzun zitezkeen haien hegadak, dardara leuna egiten zuten adarrek luma astinduen hersturak dantzaturik. Kontua ez zen txorien kantuak bereiztea soilik, baizik eta hauen txistua txistu ote zen benetan edo adarren kontra hegoak astintzean egindako purrustadaren hotsa. Kontua zen igartzea noiz nahasten ziren bata eta bestea, haizearen higadura igarrezina eta hegoen purrustada mesfidatia; bereiztea hostoen firfirari zerk eragiten zion aldiro. Ez zegoen deiadarra norena izan zen jakiteko modurik, baina Unai nola izutu zen ikusita, Ramon ia ziur zegoen “Unai, jaitsi hortik!” oihukatu zuena Kerman izan zela. Ramonek beste zerbait esan nahi lioke. Badaki, ordea, buruan daukana luzeegia dela ujuka adierazteko. “Oreka galduz gero, uretara egin, badaezpada, ez amildegirantz”.\nDeiadarrak berak eragin dion asaldurarengatik edo aita suminduarengandik letorkiokeen haserrearen beldur, zergatik galdu duen Unaik oina, zaila da esaten, eta ez hain garrantzitsua horrezkero. Aitortu beharra dago, gainera, oreka ez dela sekula bere bertute nagusia izan. Jantzita eta mendiko botak soinean, bere besoen txapladak eragindako aparra alferrikakoa da hondoratzen ari den gorputza ur azalean mantentzeko.\nBelarririk ere ez zaio jada ikusten kanpora nahi lukeen aurpegiari. Ukondoa izan da urak irentsi dion azkena.\nIkerrek, “Aita!” baino ezin izan du oihu egin, aita hitzak, hainbestetan bezala, egin zerbait esan nahi duen arren, argi eta garbi.\nLasterka bizian abiatu da Ramon ubiderantz, estratari uko egin eta zuhaitz txikiz betetako malda pikoan gora, enborretan eskuak bermatuz gora azkarrago iristeko, estropezu egin eta lauoinka ubiderantz jarraituz, pendizari eta pendizean makulutzat har ditzakeen urki gazteen enborrei esker fiteago zutituz erortzen den aldiro. Orbela orkatilekin eta orpoekin trakets goldatzean beltz eta heze ageri da lurra, inoiz baino arnasgarriago birikei dena eskatzen dien Ramonen sudur-mintzetan. Amaigabea begitantzen zaio goraino iritsi, zapatak erantzi eta arrapataka uretan murgildu arteko tartea.\nHatsa galduta eta betzuloak izerditan heldu da Kerman Ikerrengana, kostata, eta iloba estutu du, arnasestuka, bularraren kontra.\nRamonek tarte bat eman du urpean, baina ezin du gehiago. Airea hartzera atera behar izan du, estu eta larri. Birikak guztiz bete gabe murgildu da ostera, eta atzera berriro atera da handik lasterrera. “Ez da ezer ikusten”, zezeldu du, “ez da ezer ikusten”, murmurikatu du bigarrengoz arnasa sakonago hartzeko.\nKermanek pentsatu nahi luke ilobak besarkada estuarekin eragozten diolako dagoela paralisiak jota, eta horregatik ez duela berak ere uretara jauzi egiteko adinako adorerik izan.\nHirugarrengoan bai: besapeetatik helduta dakar Ramonek Unai, eta Kermanek askatu egin du Iker, semea uretatik ateratzen laguntzeko. Ilea aitak bezala albo batera orraztuta eraman ohi du, baina bustitzen zaionean erabat aldatzen zaio aurpegia, noizbait izango den gizon heldu burusoilera hurbildu. Ikerrek sekula ito bat ikusi ez badu ere, iruditzen zaio ito baten bisajea daukala lehengusuak.\nAltzairuzko eskailera herdoilduta dago, hodi baten bidea baliatuz bertan jarria, eta hara hurbildu da Ramon, Unai nekez tiraka dakarrela.\nKermanek lagundu dio eskaileran gora umea ateratzen: indar gehiago dauka Unairen aitak besoetan jasoaldirako, zangoetan pendizean gora lasterka egiteko zeukana baino.\n— Utzi niri.\nUbideko pasabidean alboka jarri eta kolpe lehor batekin irentsi duen ur guztia okarazi dio Ramonek. Doi-doi zabaldu du betazala, baina bortitza eta luzea izan da eztularen ondorengo ur korroskada.\nHatsanka egiten du, begiak itxita. Dena aho. Dena sudurzulo.\n— Jainkoari eskerrak, Unai! —esan du Kermanek.\n— Ondo zaude, aita? —galdetu dio Ikerrek.\n— Bai, zer ba? —erantzun dio Ramonek.\n— Odola daukazu kopetan.\nRamonek eskailera herdoilduan gora hodiarekin hartutako kolpea besterik ez da. Ez dirudi larria. Errekari txikiprezioan ordaindutako zerga ezdeusa. “Gaurkoz hori da dena. Joan zaitezkete”.\nArgindarraren kableak teink, eraikin karratuak basotik bereizten. Korrontearen marmarra. Urkien zilarra errepide ertzean dir-dir. Piszifaktoriako argiak atzean utzi eta etxera bidean, Belen doa gidari, eta atzean, kotxe banatan joateari uko egin dioten bi lehengusuak.\n— Erreka begietan sartu zait.\n— Betaurrekoak galdu dituzulako diozu hori, Unai.\n— Ez. Erreka da. Begietan sartu zait.\nBelenek eta Ramonek ez dakite horri zer erantzun. Usaina behintzat han dago, auto barruan. Errekaren usaina.\nKerman eta Edurne bakarrik doaz beste autoan. Ez diote elkarri hitzik esan, emazteak, semaforo batean, autoko leihoa ireki eta Beleni kendutako zigarroa piztu duen arte.\n— Serio ari zara, Edurne? Nor zigortu nahi duzu orain?\nBasoko egun hartatik, denborak apurka-apurka bibrazio mingarriak motelduko zizkien oroitzapen begi bistakoez aparte, garoaren sustraiak lurrari heltzeko daukan indarra eta seta geratuko ziren. Zurtoin berdeekin sokatiran aritze hark eskuak nola gorritu zizkien. Eta etxe bat adarrekin eta txotxekin eraikitzeko abilezia gauzatuaren oroitzapena ere geratuko zen, jakina. Sekula berriro egingo ez duzun zerbait egiteko gaitasuna daukazula jakiteak eman diezazukeen abantaila.\nHori edozer delarik ere.


Zubi berria jarriko dute Aramaion, Iturrizuri eta Matxain kaleak lotzeko - Aramaio - Goiena.eus\nZubi berria jarriko dute Aramaion, Iturrizuri eta Matxain kaleak lotzeko\nJokin Bereziartua Lizarazu 2014-07-09 15:46\nZubi berri bat jarriko dute Aramaioko Iturrizuri eta Matxain kaleak lotzeko. Plan orokorrean jasotzen zen bi kale horiek lotzea eta Udalak orain du aukera lan hori egiteko. Egurrezko zubia da eta 23 metro luze ditu. Aurreikuspenen arabera, Nafarroako Madergia enpresak bi aste beharko ditu zubia muntatu eta dagokion lekuan jartzeko.\nIturrizuri eta Matxain kaleen artean zubi berri bat egongo da laster. Izan ere, plan orokorrean jasotzen zen bi kaleak lotzeko beharra. Hau da, Iturrizuri kalea garatu zenean plan orokorrak jasotzen zuen Matxain kalearekin lotu behar zela, eta Udalak orain jarriko du zubia. Azaldu dutenez, orain dute aukera zubi hori jartzeko.\n23 metroko luzera\nZubia egurrezkoa da erabat, eta 23 metro inguruko luzera du. Oso malda txikia duenez eta egurrezkoa izan arren, ez da espero irristatzeko arrisku handirik egongo denik. Nafarroako Madergia enpresak egingo ditu lanak eta dagoeneko hasi dira zubi zatiak ekartzen. Udaleko aholkulari teknikoa den Oier Ezkerrak azaldu du zein izango den zubia jartzeko prozesua: "Hasi dira zubiak ekartzen eta bertan muntatuko dute. Guztiz muntatuta dagoenean garabi bat jarriko du bere lekuan".\nAbuztuko oporren aurretik, zubia jarrita\nZubia jartzeko lanen aurrekontua 30.000 euro ingurukoa da eta obraren kostua Udalak hartuko du bere gain. Abuztuko oporren aurretik zubia jarrita egongo da.


Giro ederra - - Tolosaldeko ataria\nIker Ibarluzea 2021-04-07 06:59\nGoizean hodeixkaren bat edo beste ikusiko dugu, baina eguerdirako zerua garbi geratuko da eta arratsaldean eguraldi eguzkitsu batez gozatu ahalko dugu.\nHaizeak ipar-ekialdetik bizi joko du eta tenperatura balio altuenak 14-15 graduan errendituko dira.\nGiro ederrarekin jarraituko dugu bihar. Goizean zerua garbiago agertuko da eta, nahiz eta, tarteka hodeiren bat edo beste ikusi, eguraldi ederra izango da. Arratsaldean erdi eta goi-mailako hodei gehiago agertuko da, baina ez dute bestelako ondoriorik ekarriko. Haizeak hegotik, tarteka harro joko du eta tenperatura nabarmen igoko da, balio altuenak 20-21 graduan errendituz.


Nola konpondu baldosen falta edo haustura | Consumer\nNola konpondu baldosen falta edo haustura\nSaiatu batzuk antzeko moduan pintatzen, bien arteko aldea hauteman ez dadin.\nEz da komeni diseinu deigarriko baldosak dituen gela bat alikatatzea, arazoak konpontzeko beste baldosa batzuk erosten ez badira. Maiz hausten dira eta, batzuetan, altxatu egin behar izaten dira konpontzeko edo libratzeko, adibidez, hustubide bat.\nArgazkian ikus daitekeenez, eskaileren alikatatuan kolore berdeko baldosa batzuk erabili dira, modu ez-konbentzionalean. Sobera baldosarik erosi ez zenez eta jarrita zeudenak apurtu egin direnez, eskailera egiteko erabili den materiala agerian geratu da. Kasu honetan, baldosek kolore uniformea dutenez, kolore zurikoak eros ditzakegu, lehendik jarritakoen antzeko lodierakoak, baldosak ordezteko.\nBi baldosen arteko aldea nabaritu ez dadin, antzeko kolorea duen pintura bat eros dezakegu, edo, bestela, irakasle ohiarekin egin eta baldosa margotu. Jarri ondoren, aldea ez da gehiegi nabarituko, eta diru eta lan pixka bat aurreztea lortuko dugu, ez baititugu baldosa guztiak erosi beharko eskaileren tartea forratzeko, hondatuta daudenak baizik.\nbaldosak dekorazio konbinatu


Urrezko bi eta zilarrezko domina bat irabazi ditu Maider Etxezabalek Munduko Sokatira Txapelketan - Uztarria (Azpeitia)\n2020ko ots. 25a, 12:58\nMaider Etxezabal sokatiralari azpeitiarra gustura gelditu da Goma Gaineko Munduko Txapelketan egindako lanarekin. Eta ez da gutxiagorako, Arabako Badaiotz taldearekin hiru domina erdietsi ditu: bi urrezko eta zilarrezko bat. Urrezkoak joan den ostegunean eta ostiralean lortu zituzten, kluben arteko lehian 540 eta 500 kiloko kategorietan irabazita, hain zuzen. Zilarrezkoa mundu txapelketaren azken egunean lortu zuten euskal selekzioa ordezkatuz 500 kiloko kategorian irabazita.\n"Ez genuen espero horrelako emaitzarik, eta poz handia hartu dugu. Poz handiena 500 kiloko garaipenak eman zigun, Txinako Taipeko sokatiralariei aurre egiteko gai izan ginelako", azaldu du Etxezabalek munduko txapelketa bukatu ondoren. Txapelketa hori bukatuta, sokako denboraldia amaitu dute tiralariek. Dena den, ez dira geldirik egongo kirolariak, izan ere udaberrian-udan beste herri kirol batzuetan ariko dira lehian edota erakustaldietan. "Nire kasuan igeriari eutsiko diot", gaineratu du azpeitiarrak.


Nola optimizatu zure negozio-eredua Big Data bidez - Euskaltel Blog\nNola optimizatu zure negozio-eredua Big Data bidez\nSmartUp agentzia digital ezagunenetako bat da, eta hango CEO da David Ruiz. Berarekin hitz egin dugu. “Del Business Analytics al Big Data” lan-gosarian parte hartu duen adituetako bat da. Azaroaren 5ean egin zen Iruñean, APDk antolatuta eta Euskaltelekin elkarlanean.\nMundua aldatzen ari da: erosteko modua, harremanak izateko modua, negozioak egiteko modua… Zer eginkizun du Big Datak eraldaketa digital horretan?\nNire hitzaldietan esan nahi izaten dut aldaketa berez dagokiola naturari; teknologia berriak geureganatzearen ondorioz sortutako aldaketek ere —dela sua garraiatzea eta mantentzea edo dela konputazio kuantikoa— aldaketa soziologiko handiak eta ekonomikoki egiaztatuak eragin dituzte. Big Datak aparteko elementu bat gehitzen dio bilakaera horri: moldakortasuna. Aukera ematen digu gaur egungo arazoei beste ikuspuntu batzuetatik begiratzeko; aurreko negozio-ereduak birbideratzen ari da, edo erabat aldatzen, duela gutxi arte garrantzitsua ez zena garrantzitsu bihurtzen du orain… eta, beste guztiaren gainetik, horrek guztiak aukera ematen du edonor analista bihurtzeko eta bere esperientzia ebidentzian oinarritzeko. Metafora bat erabiliz, bi milioi urtez trebatutako garunak birbideratu ahal izatea bezala da, eta garunoi erakustea mundua beste ikuspegi batetik ikusten bere eboluzioari buruz erabakitzeko, urteetako esperientzia hori oinarri hartuta.\nZer eskain diezaioke Big Datak merkatu digital lehiakor eta aldakor horretan kokatu nahi duen tamaina ertaineko enpresa bati?\nBezeroak, langileak, lehiakideak, prozesuak… hobeto ezagutzea, aurreko guztiak jokaleku desberdinetan jarri eta aldagaiak banan-banan aldatu ahal izatea eragina ikusteko. Eta, horretaz gainera, merkatu-hobi berriak, komunikatzeko modu berriak… aurkitzea. Azken batean, haien bilakaera digitala modu espezifikoagoan bultzatzea, bakoitzaren ezaugarrietara eta eboluzio-gaitasunera egokituta.\nDatuen garai berri honek berrikuntza irauli eta negozio-aukera berriak sortuko ditu, baina gai izan behar dugu haren potentziala aprobetxatzeko. Zer estrategia erabili behar du enpresa batek ibilbide-orri digital arrakastatsu bat osatzeko?\nHainbat herrialdetako startup-ekin eta enpresa handiekin lanean 20 urte baino gehiago eman ondoren, hau da, gure ustez, korporazio ertain eta handietan berrikuntza kudeatzeko tresna onena: gure bezeroen prestakuntza-prozesuak gurekin dituzten proiektuekin konbinatzea, eta prestakuntza horretan sektore horretako erreferentziazko startupek ematen dizkiguten ikaskuntzak txertatzea.\n2011n, La empresa conectada (enpresa konektatua) liburua idatzi nuen. Liburu hartan, konpainien barne-eremu guztiak eta kanpoko eremuak —pertsonak, lehiakideak nahiz erakundeak— lotzeko beharraz hitz egiten nuen, eta Big Datak biderkatu eta erraztu egiten du konexio hori.\nBig Data, Business Intelligence eta Business Analytics. Nola eragiten diote elkarri kontzeptu horiek?\nGure Business Analytics arloan, gure bezeroen analisi-proiektu guztiei egiten diegu aurre, hasi oinarrizko analisietatik (Google analytics, erp, crm…) eta Business Intelligence edo Big Data planteamenduetaraino. Business Intelligence delakoak aukera ematen digu informazio pila bat antolatu eta ulertzeko moduan irudikatzeko, dagokionak interpreta dezan. Big Datari esker, berriz, enpresei barneko eta kanpoko hainbat aldagairen araberako agertokiak erakusteko eska diezaiekegu datuei. Horiek guztiak bateragarriak dira, eta balio jakin bat ematen dute, ekipamendu eta ikuspegi desberdinak behar dituzte eta, beraz, horietako bakoitza bezero bakoitzaren hazkuntza-fasera egokitu behar da.\nZer egiteko dute sare sozialek gure negozio-ereduan? Eta, oso garrantzitsua hau ere: nola neur dezakegu haien garrantzia?\nZalantzarik gabe, proiektu askotan oso datu-iturri garrantzitsua da; kanpaina politikoetako proiektuetan erabili dugu, noski; eta produktuen eta zerbitzuen posizionamenduan ere bai; baina baita nekazaritza-produktu jakin batzuk lantzeko zenbateko joera dagoen neurtzeko edo konpainiak nazioartekotzeko estrategietan ere. Kontsumo handiko multinazional baten 100 produktu-markaren monitorizazioa aipa dezakegu. 20 herrialdetan egin da, lau urtez. Herrialde horietan, bezeroen interesei —beren helburu komertzialen eta komunikaziokoen arabera— gehien egokitzen zaizkien aipamenen garrantzia neurtzeko metodologia fintzen aritu ginen.\nZibersegurtasuna da, gaur egun, enpresen beste gai garrantzitsuetako bat, batez ere ETEen kasuan. Zer erronka ditugu hurbilen gai horrekin lotuta?\nLehenik eta behin, kontzientziazioari buruz hitz egingo nuke. Gure ETEen % 85ek baino gehiagok ez dute aurrekonturik beren zibersegurtasunean inbertitzeko; hortik aurrera, irtenbide sektorialetan edo erakundeen laguntzetan pentsatzen has gaitezke.\nKonta iezaguzu enpresa edo erakunderen batean Big Data arrakastaz aplikatu izanaren adibide bat. Zergatik uste duzu funtzionatu duela hain ongi zure kasuan?\nHainbat sektoretan ditugu adibideak, eta denak etengabe ari dira aldatzen. Errealitate berriak agertzen dira, eta, beraz, lehenengo erronkak gainditu ondoren, fase berriak lantzen jarraitu behar dugu: nekazaritza-sektoreko enpresa handi batek bere nekazarien produktibitatearen bilakaera moldatu du; banku handi batek aplikazio bat sartu du talentua atzemateko, datuetan oinarritzen diren futbol-kluben ereduari jarraikiz; telekomunikazio-operadore batek bere eskaintzak aldatu ditu, eta lehen ez bezala hurbiltzen da bezero-segmentu batzuetara, eta abar. Baina Smartupen badaukagu bat bereziki harro sentiarazten gaituena: Kolonbiako unibertsitate batean ikasketak bertan behera uzten zituzten ikasleen kopurua murrizteko proiektua. Guk egindako lehen proiektua da, eta, hari esker, ikasketak bertan behera uzten zituzten klase baxuko ikasleen kopurua % 30 gutxitzea lortu genuen.\nErosteko modu berri bat sortu du eraldaketa digitalak. Zer nahi du etorkizuneko kontsumitzaileak? Zer datorkigu? Zerk emango du lehiakideekiko abantaila?\nCentennialek ez diote “kosk” egiten bizitzari milenialek egiten dioten toki beretatik; hobeto kudeatzen dituzte Googlek aipatzen zituen mikrouneak, eta, seguru asko, kontzientzia handiagoa dute inguruneaz eta beren interakzio-gaitasunaz. Esaterako, gure bezeroetako bat nazioarteko musika-jaialdi garrantzitsu bat da. Horrelako jaialdietara joaten direnek esperientzia bat bizi eta horren berri zabaldu nahi dute, baina, esaterako, segurtasuna ere nahi dute, esperientzia hori osoagoa izan dadin. Horretara jo behar dugu, erosketa-prozesuaren alderdi guztiak ulertzera, aitortuak, zuzenean aitortu gabekoak eta ezkutukoak; haientzako guztientzako informazio-iturriak daude, eta iturri denek ematen diguten informazioa biltzeko metodo onena garatzen duten enpresek lortuko dute lehiakideengandik bereiztea.\nZein izango dira etorkizun hurbileko negozio-ereduak, kontuan izanda adimen artifizialak baldintzatuko duela etorkizun hori? Zer zeregin izango du datuak?\nEgungo negozio-ereduen arteko desadostasunak ezabatzen saiatzen direnak, emaitzak hornitzaileekin eta erabiltzaileekin lotzen dituztenak eta lehiakideak informazioa partekatzeko aukera gisa, bereizteko eta balioa emateko, ikusten dituztenak izango dira, nire ustez, etorkizuneko negozio-ereduak. Aldaketaren kudeaketa informazioaren kudeaketatik hasiko den munduan, truke-txanpon bikaina izango da datua.\nGaraileen metodoa: Lean Startup Enpresak\nArrakasta-kasua: Kutxabanken zibersegurtasuna Enpresak\nIdeiak hartzeko eta zure enpresaren lehiakortasuna hobetzeko jardunaldia Ekitaldiak, Enpresak


Euskal Herriko historia: aspalditik txortan egiten zuten emakumeak • ZUZEU\nEuskal Herriko historia: aspalditik txortan egiten zuten emakumeak\nEuskal Herriko historia: aspalditik txortan egiten zuten emakumeak –\nNorbaitek noizbait Cristina Domenech-en “Señoras que se empotraron hace mucho” liburua edo bere txioren bat irakurri badu, ulertuko dit orain duela pare bat aste gertatu zitzaidana.\nMaria de Asenglosa, Placenciako (Soraluze) bizilagun soltera zenaren testamentua zen. Dokumentuak horrela zioen: “los linos que yo dexo se den a Domeja de Egoça, mi compañera, doze manojos o galbicos (lihoaren portzioak) de los que dejo por mayor” eta jarraian historialariak hau gehitzen du “normala zen, alargun eta soltera zirenak bizitokia konpartitzea”. Domenechen liburua irakurri duen edonork bezala, soltera eta alargun baten arteko kidetasuna hain modu sinplean irakurtzea gaur egungo heteronormatik egiten ez ote zen planteatu nuen.\nEz dizuet gezurrik esango, mi compañera horrekin lesbiana alarmak gogor jo zuen. Ez dakit Maria de Asenglosa eta Domeja de Egoçak gauak alua elkar kitzikatzen pasatzen zuten edo gizarte misogino bateko defentsa eta babes gisa bizitokia partekatzen zuten.\nBaina hortik aurrera euskal herriko gure “aspalditik txortan egiten zuten señorak” bilatzeari ekin diot (señora hitza mantentzea beharrezko iruditzen zait). Eta horra hor gure lehenengoak: Katalina Belunza eta Maritxo Oiartzun. Bi emakume hauen arteko kasua nahiko ezaguna da, izan ere, 1503ko ekainaren 21ean Valladolideko Kantzilergoak aldeko epaia eman zielako iritsi da gugana. Eta istorioa hor hasten da: Donostiako alkate zen Miguel Otxoak Katalina Belunza eta Maritxo Oiartzun elkarrekin oheratzeagatik salatu zituenean.\nHasieran, biak kartzelan sartu zituzten eta Katalinari “uraren tormentua” tortura pasarazi zioten honek hitz egin zezan. Baina Katalinak ez zuen halakorik egin, eta fiskalari bere errugabetasuna aldarrikatzeko gutun bat idatzi zion, berak halako deliturik egin ez zuela esanez. Heriotza zigorra jarri ordez, erbesteratzera derrigortu zuten. Katalinak ordea, Valladolidera jo zuen eta bere kontrako epaia apelatu zuen. Valladoliden, azkenean, arrazoia eman eta Donostiako alkatea zen Miguel Otxoari (gizajoa), isuna ordaintzera derrigortu zioten eta “betiereko isiltasuna” delakoa agindu zitzaion.\nKasu honen deigarriena dena dela, ez da bere bukaera “zoriontsua”, nahiz eta, aitortzen dut alkatearen zigorraz biziki poztu naizela. Baina honek egin zuen testigantza da gehien harritu ninduena. Hona hemen Miguel Otxoak epaiketan esan zuena:\nCatalina de Belunça e Maricho de Oyarçun vsavan en vno commo onbre e muger echandose en vna cama desnudas e rretoçandose e besandose e cavalgandose la vna a la otra e la otra a la otra subyendose ençima de sus vientres desnudos pasando e fasyendo avtos que onbre con muger devia faser carnalmente, lo que avia fecho e perpetrado muchas e diversas vezes… (ARChV SRE, Leg. 181 sm).\nBata bestearen gainean zamalkatzen ibili zirela esan zuen Miguel Otxoak, eta bi emakume horien arteko sexua zena, gizon eta emakumeen arteko berezko ekintzen antzera deskribatzen ditu. Arazoa ordea, emakumeen arteko sexua zen, eta horregatik ere bi emakumeek aldeko epaia lortu zuten, izan ere, nola oheratzen ziren bi emakume? Eta, kasu horietan, nola jakin zitekeen hori?\nXVI eta XVII. mendeetan emakumezkoen sodomiak buruhauste handiak ekarri zizkien horren aditu ziren teologo, jurista eta moralistei. Izan ere, gizonen arteko sodomia (klasikoa) oso erraza zen identifikatzen, izan ere, sexu berdineko koitoa ez ezik, inongo ugalketa borondaterik ez zuten sexu praktikak ziren sodomiaren oinarri. Hau da, “okerreko hodia” zen sodomita. Hori dela eta, bikote heterosexualen artean ere sodomia kasuak epaiketara eraman ziren.\nHori horrela izanda, zer gertatzen zen emakumeekin? Bi emakumeek delitu hori egin zezaketen? Hor zetorren eztabaida. Autore batzuen ustetan, zakilaren eta haziaren gabezia zela-eta emakumeek ezin zuten sodomitak izan, baldin eta, haien arteko harremanetan zakilarena egingo zuen instrumenturik erabiltzen ez bazuten (Erdi Aroan dildoak eta arnesak erabiltzen zituztela badakigu. honek, erdi aroko joko sexualen inguruko pistak ematen dizkigu). Sexuaren ikuspegi falozentriko horrek emakumeen arteko sexu harremanak ezerezean uzten zituen, zirriak baino ez zirelakoan, izan ere, kide maskulino ezean, emakume biren esperientzia sexualak masturbazioa baino ez ziren, hots, bakarkako sexua.\nIkusten duzuen bezala, horrek nolabaiteko “hutsune” moral eta legala uzte zuela esan dezakegu. Kasu askotan, garaiko gizarteak aurre egin ezin zion sexuaren irakurketa batzuk ezerezean gelditu ziren. Baina klitoriaren aurkikuntzarekin emakume falikoaren medikuntza-paradigma berri bati atea ireki zitzaion, zeinetan emakumea falikoa izan zitekeen eta beraz, penetrazioa eman zitekeen. Emakumearen zakila bezala definitu zuten klitoria, emakume batzuek garatuegi zutena, eta horrenbestez, gizonek bezala sexua praktikatu zezaketen. Gai honi buruz gehiago landuko da hurrengoan: “Gizonek klitoria aurkitu zutenean” deituko den artikuluan.\nEuska Herriko historia: aspalditik txortan egiten zuten emakumeak\nDurangoko Azokaren 55. edizioaren spota


Atzerriko inbertsioa %12,1 jaitsi da, 4.002 milioi euroraino | Consumer\nAtzerriko inbertsioa %12,1 jaitsi da, 4.002 milioi euroraino\nEspainiarrek beste herrialde batzuetan erosi dituzten higiezinen kopurua ia bikoiztu egin da\nEgilea: mediatrader 2007-ko urtarrilak 16\nEspainiako ondasun higiezinetan egindako atzerriko inbertsioa 4.002 milioi eurokoa izan zen joan den urteko urtarriletik urrira bitartean. Kopuru hori %12,1 jaitsi zen aurreko ekitaldiko lehen hamar hilabeteekin alderatuta, orduan 4.555 milioi eurokoa izan baitzen, Espainiako Bankuaren datuen arabera.\nBestalde, atzerrian higiezinak erosteko espainiarren gastua ia bikoiztu egin da: 2005ean 997 milioi eurotik 1.822 milioi eurora igaro zen iaz.\nUrrian eutsi egin zitzaion 2005ean bi partidetan hasitako joerari. Espainiak atzerrian egindako higiezinetan egindako inbertsioak 256 milioi eurokoak izan ziren, hau da, irailean baino %39,8 gehiago eta aurreko ekitaldiko hilabete berarekin alderatuta %115,1 gehiago.\nAitzitik, Espainiako aktibo inmobiliarioetan egindako atzerriko inbertsioak 447 milioi eurokoak izan ziren urrian; hau da, %7,2ko jaitsiera izan da irailean erregistratutako bolumenarekin alderatuta, nahiz eta %10,3ko igoera ere izan duen 2005eko urriarekin alderatuta.\nBeherakada horren arrazoia etxebizitzen garestitzea izan da, nahiz eta azken hilabeteotan moteldu egin den, prezioak —estatistika ofizialen arabera— bost urtean lehen aldiz bi digituetatik beherako gehikuntzetan kokatu baitira.\nEspainiarrak, ordea, Espainiako ekonomiak bizi duen une onaz baliatzen ari dira beste herrialde batzuetako ondasun higiezinetan gero eta gehiago inbertitzeko. Joera hori, oraingoz, ez da moteltzen interes-tasen igoeragatik.\natzerritar etxebizitza inversión-eu\nNola lortu hipoteka bat bigarren etxebizitzarako?\nErretiratuta nago, hipoteka emango didate?\nEtxe bila zabiltza? %1etik beherako interesak dituzten hipotekak hemen daude!


Euskal Herriko mendi gehienak kareharriz osatuta daude. Mundu osoan ere arroka sedimentario guztien % 10 osatzen du.\n2.1 Folk sailkapena\n2.2 Dunham klasifikazioa\n2.2.1 Partikula askez osatuak\n2.3 Partikula itsatsiz osatuak\n4 Ingurune karstikoa\nOso arroka sendoa denez, arrakaletan hausten da, tolestu beharrean. Formula kimikoa CaCO3 du, eta magnesio ugari duenean, dolomia izena ematen zaio. Kareharriak, karbonatoaz gain harea badu, kareharri haretsu deitzen zaio; eta harearen ordez basa siliziklastotsua badu, berriz, tupa. CO2 bidez azidotutako ura kareharriaren zirrikituetatik sartzean, disolbatu egiten da, kaltzita likido bat emanez.\nKareharriak jatorri biologikoa du. Hain zuzen ere, duela 40 milioi urte inguruko kitinazko oskoldun animalia itsastarren sedimentuekin osatua da: errudistak, adibidez (galdutako molusku superfamilia bat). Gaur egungo kareharrietan errudista ugari ikus ditzakegu, Sarako leizeetan, esaterako.\nKareharria osatzen duten partikulen pikor tamainaren arabera, 3 talde bereizten dira kareharrien barnean:\nKaltzierrudistak: Kareharri hori osatzen duten partikulak 2 mm baino handiagokoak dira, hau da, legar tamainakoak.\nKalkarenitak: Kasu honetan, partikulak 2 mm eta 63 μm artekoak dira, hots, harearen tamainakoak.\nKaltzilutitak edo Kareharri mikritatsuak: Kareharri horren partikulak 63 μm baino txikiagokoak dira, buztinren tamainakoak beraz.\nGrainstone motako arroka sedimentarioa ripple markekin.\nIrizpide gisa kareharriko partikulak aske dauden edo ez erabiltzen du:\nPartikula askez osatuakAldatu\nKaltzierrudistak: partikulak 2 mm baino handiagoak dituena, legar tamainakoak.\nRudstone: partikulek elkar ukitzen badute.\nFloatstone: partikulek mikritan flotatzen badute, hau da, ez badute elkar ukitzen.\nKalkarenita: 2 mm eta 0,064 mm arteko partikulak, harea tamainakoak.\nGrainstone: partikulen artean zementua badago.\nPackstone: partikulen artean mikrita badago.\nBi kasuetan, harea tamainako partikulak elkar ukitzen daude; tramak eutsitako ehundura dutela esaten da.\nKareharri mikritatsuak, partikulak 0,064 mm baino txikiagoak dituena; hots, basa tamainakoak.\nMudstone: sedimentua ia mikrita hutsez osatua bada.\nWackestone: mikrita ugaria izanik ere, larriagoak edo handiagoak diren partikulak baldin badaude.\nBi kasuetan, partikulak ez daude elkar ukitzen. Esaten da matrizeak eutsitako ehundura dutela.\nPartikula itsatsiz osatuakAldatu\nBioeraikuntzak ere deituak; partikulak organikoki elkar itsatsita daudenean gertatzen da. Orokorrean, arroka hauei boundstone deritze.\nFramestone: gorputz zurrunez osatua, adb., koralak.\nBindstone: izaki bizidunek sedimentuak haien oskolean itsatsi dituztenean (estromatolitoak); ez dute eraikuntza zurrunik sortzen.\nBufflestone: algei esker metatutako sedimentuak; izaki bizidunek bizi diren tokiko energia murrizten dute, hau da, sedimentuak uraren korrontetik babesten dituzte.\nGainera, arroka-izen horiek guztiak adjektibatu egin daitezke, zehaztasun gehiago emateko; adibidez packstone bioklastotsua, koral framestonea, belaki ramestonea.\nAintzinatik erabili izan da arkitekturan. Honen erakusle dira besteak beste Gizako piramideak. Erdi Aroan eliza, katedral eta gazteluak eraiki ziren eta XIX eta XX mendeetan ere oso erabilia izan zen.\nKareharria zementua egiteko erabiltzen da eta ondorioz azpiegitura ugariak egiteko harrobi asko eraiki dira Euskal herriko herrietan. Karea eskuratzeko kareharria erre egiten da karobietan.\nBeste erabilera batzuk ere baditu:\nHauts eran lurzoru azidoak neutralizatzeko erabiltzen da.\nPetrolio erreserba ugari izaten ditu barnean, eta horrexen ustiaketa egiten da.\nBeiragintzan ere erabiltzen da.\nHortzore, paper, plastiko, margo, teila eta abarrei kolore zuria emateko erabiltzen da.\nElikagaietan kaltzio aportea gehitzeko erabiltzen da, ondo purifikaturik dagoenean noski.\nUren alkalinotasuna gehitzeko erabiltzen da.\nBotika eta kosmetikoen osagaia ere izan ohi da.\nSakontzeko, irakurri: «Karst»\nPostojnako leizea, Eslovenian.\nArroka meteorizazio meanikoarekiko gogorra bada ere, meteorizazio kimikoa izan dezake, arrakalak baditu eta ur azidoarekin kontaktuan badago. Azido ahulak dituen urak, azido karbonikoa esate baterako, karea disolbatzen du eta zulo handiak eratzen ditu barnean. Paisaia karstikoa sorten da horrela, leize, osin eta aretoz jositako harkaitzak. Espeleotema ederrak ere eratzen dira, estalaktita eta estalagmitak bereziki.\nEuskal Herrian oso ohikoak dira haitzuloak. Hona hemen ezagun batzuk:\nEkain (Gizateriaren Ondarea)\nLemoako zementu lantegia.\nKareharri harrobia Gozo uhartean, Maltan.\nAzken aldaketa 20 iraila 2021(e)an, 12:18(e)tan\nOrriaren azken aldaketa: 20 iraila 2021, 12:18.


Aniren Papiroa - Wikipedia, entziklopedia askea.\nAniko Papiroa Hilen Liburuaren bertsiorik ezagunena da. Uste denez, XVIII. dinastian idatzia izan zen, gutxi gora-behera, K.a. 1300. urtean, eta, aurkitu diren Liburuko testu guztien artean, atal gehien dituena da, guztiak epaiketaren pauso bakoitza azaltzen duten marrazkiekin apainduta.\nAniren Papiroa. Hilen Liburuaren 125. atala.\nGaurko egunetara heldu den papiro hendienetako bat da, ia 26 metroko luzera baitu. British Museumeko funtsen zati da 1888tik, Luxorretik gertu, Ernest Wallis Budgeek aurkitu zuenean, museoko erosketa agenteak, XVIII. dinastiako hilobi batean.\nEgiptologoak, papiroa idatzi zutenak hiru eskriba izan zirenaren kontuan ados daude, idazkera ezberdinak baititu, baina eskola berekoak: Deir el-Medinako kofradia, marrazki guztiak pertsona bakarrak eginak direlarik, horietako batzuk, elkarren arteko kopiak. Aniren izena idazkera ezberdin batekin agertzen da, eta zurizko espazioetan tartekatua, hortaz, erosi zuen pertsona izan daiteke.\nLiburuaren "bertsio tebastarra" deiturikoaren zati da, ordena finkorik gabeko atalekin. (XXVI. dinastiatik Ptolomeotar dinastiararte "bertsio saitarra" erabili zen, ordena finko bat zuena.)\nHiru papiro laminekin osatuta dago, elkarren artean itsatsiak, eta sei sekziotan banatua, horietako bakoitzak 1,5 eta 8 metro arteko luzera duelarik. Testuak, 23.6 metro hartzen ditu. Bildua, eta papirozko zinta zabal batekin eutsia zegoen.\nTestuan, Ani nor den agertzen da. "Benetazko erret eskriba, eskriba eta jainko guztien ofrenda jainkotiarren administratzailea", "Abidoseko jaunen aletegiaren gobernaria eta Tebaseko jaunen ofrenda jainkotiarren eskriba" eta "Iparraldeko eta Hegoaldeko jaun maitatua". Hau da, kargu altu bat zuen, baina bere titulua ez zen ohorezkoa: benetako eskriba eta administratzailea zen.\nBere emaztea, Tutu, "Amonen Jainkoaren Emazteen Etxe"ko andrea zean, eta sistroa eta lepokoarekin irudikatua dago, bere lanbideko tresnak.\nZiuraski aurreko papiro bat probestu izana gora-behera, eta, hortaz, guztia berarentzat egina ez izan arren, marrazkiak bai izan ziren beretzat eginak, bera eta bere emazte zen Tutu aipatzen baitute. Honek, bere lanbidearen ezagutza baieztatzen du, eta, ziuraski, artistak hautatzeaz gain, egitean ere parte hartu zuen. Beste alde batetik, Amonen apaiz andere batekin ezkonduta egoteak bere kargu altuak sinesgarri egiten ditu.\nHilen Liburuaren kopia hauek oso garestiak zirela kontutan hartuta, eta pertsona gehienek, eurekin, atalen bat bakarrik lurpera zezaketela, batzuetan apaindu gabe, oso apaindua daogen tamaina handiko papiro honek, Aniren gizarte posizioa eta aberastasuna zenbaterainokoa izan zitekeen adierazten du.\nIsis eta Neftis Dyed Pilarearekin Aniren Papiroan.\nDirudienez, testua irudietara egokitu zen (eta ez alderantziz, ohikoena izango litzatekeena). Horrela bakarrik azal daitezke beste bertsio batzuekin dituen ezberdintasun batzuk, zeinuen aldaketa batzuk, baita XVIII. atalaren errepikapena edo XVII. ez izatea ere, behar sinbolikoekin zerikusia izan dezaketena. Beste alde batetik, marrazkietako batzuen azalpenak, testua bera baino konplexuagoak dira.\nLiburua, hildakoaren kak Duatean, bideko arriskuak gainditu Osirisen epaiketara iritsi arte, eta hau beste munduan betirako bizi ahal izateko arrakastaz gainditzeko eman beharreko pausoen xehetasunez beteriko gida bat da. Aniko Papiroa edo Hilen Liburuaren benetako izenburua, "Egunera irtetzeko Liburua" da, izenburua, Betiereko iratzartzea bezala itzul daitekeen arren.\nHistorian, eragin gehien izan duen liburuetako bat da, eta egipziarren erreferentzia erlijiosoa hiru mila urte baino gehiagoz.\nAniko Papiroaren bertsioa, bere kontserbazio onagatik, bere deskribapen eta bere egituragatik, Hilen Liburuaren azterketaren iturririk hoberena da eta tebastar bertsioaren bertsiorik baimendutakoena.\nWallis Budgek, 1895ean hieroglifoen itzulpen eta transliterazio bat argitaratu zuen, irudien deskribapenezko iruzkinekin, itzulpen literal bat eta beste itzulpen egokitu batekin.


Ben - Sexy G-String - Gay Underwear - eGay Shop\nUnderwear eta bainujantzia Tamaina\nEraztunen tamainaren taula\nBen - Sexy G-String - Gay Underwear\nAurreztuko duzu € 5,00 (25 %)\nBlack / S - € 14,99 EURO Black / M - € 14,99 EURO Black / L - € 14,99 EURO Black / XL - € 14,99 EURO Grey / S - € 14,99 EURO Grey / M - € 14,99 EURO Grey / L - € 14,99 EURO Grey / XL - € 14,99 EURO Red / S - € 14,99 EURO Gorria / M - € 14,99 EURO Red / L - € 14,99 EURO Red / XL - € 14,99 EURO\n100% SEGURTASUNA SSL\ngure produktuak normalean 1-5 BUSINESS egunetan (negozio egunak EZ asteburuak edo jaiegunak barne hartzen ditu).\nZure eskaera stock erabilgarritasunaren inguruko gay ezagunekin biltzen badira, eskaera 5 - 10 negozio egunetan prozesatu ahal izango da.\nKontuan izan ohiturak, logistika, jaiegunak eta sasoiko bidalketa-ordua.\nBidalketa denbora (Enpresa eguneko estimazioa)\nKanadan * 12 - 35\nErresuma Batua, Frantzia, Espainia, Alemania, Herbehereak, Ukraina, Japonia, Belgika, Danimarka, Finlandia, Irlanda, Norvegia, Portugal, Suedia, Suitza 10 - 40\nBeste herrialde guztiak 15 - 50\nBidalketen denbora behean aldatzen da eskatutako produktuen arabera, denbora guztian zehar 90% baino denbora laburragoa hartuko du.\n* Kontuan izan Kanadako Border Zerbitzuen Agentzia ezarritako denbora gehigarriaren ondorioz, nazioarteko pakete estandarrek 3 hilabeteetan Kanadan sartzen uzten dute gure Asian biltegietatik.\nBidalketa politiko orokorra\nEskaintzen dugun doanekoa Mundu osoan elementu guztietarako, ez da erosketa minimoa eskatzen.\nAgindu guztiak aduana eta betebeharrei dagozkienak dira, inportazioaren herrialdeak zehaztutako moduan. Aduana-zergak eta kuotak ez dira zure eskaera eta / edo bidalketa osoa barne hartzen.\nEgay Denda ez da inportazioarekin loturiko tasarik. Lurzoruaren hartzaileak ordainketa guztiak ordaindu beharko ditu.\nZure elementuak pakete anitzetara irits daitezke, karga gehigarririk gabe.\nEgiaztatu sarrerako helbidea zuzena dela.\nZure eskaera bidali ondoren, bidalketa berrespena jasoko duzu posta elektronikoz jarraipen-zenbaki batekin.\nZure erosketarekin guztiz pozik ez bazaude, produktua 30 eguneko epean itzul dezakezu produktuaren itzulketa osorako.\nBidalketa-gastuak ez dira itzulgarriak eta zure elementua itzultzeko bidalketa kostuak ordaintzeko ardura izango duzu. Itzulketa jasotzen baduzu, itzultzeko bidalketaren kostua zure itzulketatik kenduko da.\nAmerika - Laburpena - Gay Men's Swimwear € 29,99 € 19,99\nAmir - Laburpena - Gay Underwear € 21,99 € 15,99


Erosi : 20,75 €\nBegoñaren itzalpean, Jose Inazio Basterretxea: 36ko gerrak irabazle eta galtzaileak izan zituen; baina galtzaile guztiak ez ziren berdinak, ezta irabazle guztiak elkarren adiskideak ere. Franco epelegiav zelakoan, nazien laguntzaz iraultza egin nahi zuten falangista bilbotar batzuen istorio ezkutua dakarkigu Jose Inazio Basterretxeak, gerrako eta gerraosteko pasadizo ezezagunak fikzionatzeko bere eleberri-sortari jarraipena emanez. Horrekin batera, 1986an, 40 urte baino gehiago igarota, Suitzatik datorren emakume eder eta misteriotsu bat agertzen da detektibe pribatu bilbotar baten bulegoan, bere gurasoak nor ziren jakin nahi duela-eta. Bi hari horiek uztartuz, kontakizun bizi bat ondo du egileak, noiz umoretsu noiz sentsuala, historiaren alderik ilunenak argituz eta bizitzarekiko maitasun-taupadak transmitituz.\nJose Inazio Basterretxeak arta bereziz josi eta zaindu ditu kontakizunaren osagai guztiak: pertsonaiak fintasunez marraztu ditu, garaia fideltasunez adinako ezagutzaz erretratatu, eta idazkera dotore bezain estilizatua erabili, edertasun une distiratsuak dituena.


Euskal gatazkaren ondorioz sortutako traumen testiguari buruzko elkarrizketa Sopelan\nKategoria gurasoa: Euskal Herria\tKategoria: Euskal Herria\tNoiz sortua: Larunbata, 01 Azaroa 2014\tArgitaratua: Larunbata, 01 Azaroa 2014\nEuskal Gizartean bizi den gatazkaren ondorioz sortutako biktimen inguruan arituko da Ekimen elkartea Sopelan azaroaren 7an Kurtzio Kultur Etxean 19:00etan.\nHitzaldian bideo bat aurkeztuko da eta jardunaldi honen helburua euskal gizartean bizi izan den gatazkaren ondorioz sortutako traumen edo minen testigua ematea da; gatazka honen ondorioz biktimei ahotsa ematea eta beraien mina errekonozitzea. Bideoan agertzen dira urteetan talde-dinamika batean parte hartu duten pertsonen bizipenak eta horrela, presente egiten dira Euskal Herriko gatazka politikoaren inguruan sortu diren errealitate asko, urte askotan isilduta egon direnak.\nIntentzioa errealitate hauek guztiak gizarteratzea da: alde guztietako sufrimendua onartzea eta ulertzen bakarrik lor daitekeelako adiskidetze erreala. Horrela, gatazkaren beste ulermen bat bereganatu eta sufrimendu gehiago ez eragiteko modu desberdin bat eraiki nahi da.\nHitzaldia Meñakozek antolatu du eta Julene Zuazua Ekimen elkarteko kideak gidatuko du. Ekimen elkartea psikologo, psikiatra eta langile sozial talde batek osatzen du, eta osasun mentala eta giza eskubideen alde jarduten du, giza Kultura, ikerkuntza zientifikoa, laguntza eta formakuntza eskainiz.\nArtikulu honen edukia UK aldizkariak argitaratutako elkarrizketan oinarritzen da.


Irekia Eusko Jaurlaritza - Gobierno Vasco :: Bingen Zupiria: "Kirolarien talentuak balio erantsia ematen dio enpresari”\nBingen Zupiria: "Kirolarien talentuak balio…\nEstrategia_empresarial_2.jpg Iturria: Irekia\nEusko Jaurlaritzako Kultura eta Hizkuntza Politikako sailburuaren eta Enplegu eta Gazteriako sailburuordearen presentzia izan duen Basque Teamek eta Estrategia Empresarialek antolatutako jardunaldian, behin goi mailako ibilbidea bukatuta, kirolariak lan munduan integratzearen garrantzia azpimarratu da\nDonostia, 2018ko urriaren 22an. Estrategia Empresarialek eta Basque Team Fundazioak antolatutako ‘Enpresetarako kirol-talentua eta balioak’ izenburua izan duen jardunaldia gaur gauzatu da Donostian, Bingen Zupiria Eusko Jaurlaritzako Kultura eta Hizkuntza Politikako sailburua, Marcos Muro Enplegu eta Gazteriako sailburuordea, Maialen Chourraut Rio 2016 eta Londres 2012ko dominaduna, Xabier Etxaniz piraguismoko estatu mailako selekzioko entrenatzailea, Alejandro Barrenechea Sydney 2000 eta Atenas 2004ko gimnasta olinpikoa eta egun Santander eta Popular banketxeetako Euskadiko Merkataritza zuzendaria eta Juncal de Lucas Salto Systems Giza Baliabideen arduraduna bertan izan direla. Ekitaldiak euskal enpresetako, politikako eta kirol munduko 80 bat pertsona bildu ditu.\nKirol arloan bikaintasunezko emaitzak bultzatzeaz gain, behin euren kirol ibilbidea bukatuta, fundazioak kirolariei lan munduan sartzeko laguntza eskaintzen diela azpimarratu du Legarzak. Iaz Basque Teamek euskal patronalekin akordioa sinatu zuen eta bide horretan lanean jarraitzen du kirolarien eta enpresen arteko gerturatzea sustatzeko.\nOlatz Legarzak egindako irekieraren ondoren, Estrategia Empresarialeko kontseilari-delegatua den Roberto Urkitzak gidatutako mahai-ingurua etorri da. Bertan kirolarien formakuntzaren garrantzia eta enpresek kirolariek duten balio erantsia euren egituretan txertatzeko beharra azpimarratu dute.\nMaialen Chourraut piraguistak aitortu du lan-mundua ezezaguna dela kirolari gehienentzat, baina formakuntza gero eta handiagoa dela. Bere entrenatzaileak, Xabier Etxanizek, eliteko kirolariek gehienetan duten umiltasuna eta ikasten jarraitzeko gaitasuna nabarmendu du.\nJuncal de Lucasek adierazi du kirolariek egoera bereziei egin behar dietela aurre, eta euren formakuntzaz gain enpresentzako aberasgarriak izan daitezkeen esperientziak eskaini ahal dituztela. Zentzu horretan ere hitz egin du Alejandro Barrenecheak: “Kirolak lan-mundura ekartzeko modukoak diren gauzak ematen ditu, tartean helburuen lorpena, porrotaren kudeaketa, esfortzua, lehiakortasuna, talde-lana…”.\nBingen Zupiria Eusko Jaurlaritzako Kultura eta Hizkuntza Politikako sailburuak eta Marcos Muro Enplegu eta Gazteriako sailburuordeak itxi dute ekitaldia, “Basque Teamek kirolariei sostengua eman behar die, ez soilik lehiaketa epean, baita goi maila alboratzen dutenean ere”, adierazi du Zupiriak. Bestalde, patronalen eta Basque Teamen arteko akordioa beharrezkotzat jo du Murok, bai enpresentzat, bai kirolarientzat, eta kooperazio horretan lanean jarraitu behar dela baieztatu du.\nJardunaldiaren bukaeran Maialen Chourrautek sinatutako kamiseta batzuk eman dizkie Orona, Ternua Group eta Salto System enpresetako ordezkariei, oroigarri gisa. Horiek dira Basque Teamek eta patronalek martxan jarritako kolaborazio akordioa sinatu duten enpresetako batzuk.


ASKAPENAK LATINOAMERIKARI BURUZKO DOKUMENTU INTERESGARRIA PUBLIKATU DU\nData: maiatzak 10, 2017\nDokumentu honen bitartez, gaur egun Latinoamerika jasaten ari den egoera ezegonkorraren analisia egiteko gakoak eskaini ditu ASKAPENA kolektiboak. LATINOAMERIKA BIDEGURUTZEAN\nHistorian zehar kontinente honetan eman diren prozesu politikoek markatu dituzte, besteak beste, gure erakunde internazionalistaren praktika eta lehentasun politikoak, hala nola, 60ko hamarkadako Kuba iraultzaileak, 80ko Erdialdeko Amerika errebeldeak, 90eko indigenismo zapatistak eta XXI. mendean indartutako iraultza bolivartar eta kontinentalak. Hori guztiagatik, beharrezkoa eta premiazkoa ikusten dugu irakurketa hau egitea, esperientzia horien balantze zehatzik egiteko asmorik gabe, baina Latinoamerikako herri errebeldeen gaur egungo egoeraren kritika egiterakoan errealitate hauek kontuan hartuaz. Zentzu honetan, gure ustez, tokiko oligarkiek eta Europa eta AEBen inperialismoak kontinenteko borroken zikloa behin betiko ixteko egiten dituzten ahaleginetan dago egungo egoera ulertzeko gakoa.\nBorroka ziklo honen hastapenetatik indarrean dagoen berrezarpen inperialista eta neoliberalaren proiektuak azken fasean sartzeko aukera eta beharra topatu ditu, barne-arrazoi eta, bereziki, kanpo-arrazoi desberdinak direla eta. Planteamendu honen helburu estrategikoa bere atzeko patiotzat duenaren gaineko kontrol absolutua da; eta horretarako, Latinoamerikaren integrazio eta burujabetza prozesu historikoaren motor politiko, ekonomiko eta ideologikoa izan dena, Venezuela bolivartarra, suntsitzea funtsezkoa da.\nBeraz, gaur egungo egoeraren gakoak ulertzeko, lehenik eta behin, neoliberalismoak azken herriborroka zikloa hastean jasan duen porrot politikoideologiko historikoari erreparatu behar diogu, herri mugimendu eta herri gobernuek errotik aldatu dituzten kontinente mailako indar korrelazioen inguruan hausnartuz. Abya Yalako herrien aurrerapen historikoari errepasoa egin ondoren, inperioak martxan jarritako kontraerasoak aztertzeari ekingo diogu; izan ere, egungo mundu mailako kapitalismoaren krisi estrukturalaren markoan, inperioak Latinoamerikako herri sektoreek bereganatutako botere-guneak behin-betiko berreskuratzeko beharra baitu.\nBukatzeko, alde batetik, borroka ziklo horretatik jasotako irakaspen nagusiak, eta bestetik, Euskal Herriko praktika internazionalistarentzako lehentasun izan behar duten ekintza ildoak azalduko ditugu.


18 milioi pasako aurrekontua izango du Oñatik 2017rako - Oñati - Goiena.eus\nOihana Elortza 2016-12-23 12:11\nAurtegoa baino %7,53 txikiagoa izango da 2017koa. Udal Gobernua osatzen duten EH Bilduko zinegotzien aldeko botoekin onartu zuen atzo udalbatzak. Oposizioak, alderdi jeltzaleak, kontra bozkatu zuen, “egindako proposamenetatik oso gutxi onartu” dizkietelako, besteak beste.\nOñatik 2017rako izango duen aurrekontua onartu zuen atzo hango udalbatzak hiru ordu iraun zuen osoko bilkuran. Udal Gobernuan dagoen EH Bildu taldeak 18 milioi pasako (18.386.811 euro) aurrekontua aurkeztu zuen eta zinegotzi bakoitzak atalez atal azaldu zuten sail bakoitzean egin asmo dituzten proiektuen berri emanez. EAJ alderdiak ere horrela erantzun zuen, atalez atal, euren proposamenak zeintzuk izan diren azalduaz. Luze eztabaidatu ondoren, EH Bilduren aldeko eta EAJren kontrako botoekin onartu zen.\nAurtengoa baino %7,53 txikiagoa izango da Oñatik 2017an izango duen aurrekontua. Ezaugarrien artean, inbertsioan jaisiera aipatu behar da. %30,40ko jaitsiera izango du.\nGastu arruntean aldaketa batzuk egongo dira kale garbiketaren birmunizipalizatzearen ondorioz. Gizarte zerbitzuen atalean, berriz, gastu sozialean, orokorra %2,46 igoko da.\nEta Oñatin datorren urtean egingo diren egitasmoen artean daude: Olaran Paisaia proiektuaren barruan Eltzia parean egingo den aisialdi parkea, Olakua, Etxaluze eta Zubillaga auzoak eraberritzea, Oñatiko herri eragileen datu gida egitea, sormena eta ekintzailetasuna bultzatzeko gunea egitea eta herri curriculma indartzea.\nJeltzaleak haserretu egin ziren euren proposamenak “gutxi landutakoak” zirela adierazi zietelako EH Bilduko ordezkariek. 37 proposamen egin zituztela adierazi zuen Lourdes Idoiaga jeltzaleen bozeramaileak eta horietatik “gutxi batzuk baino” ez zirela izan onartuak.\n2017ko aurrekontuetan igerilekurako edo kiroldegirako inbertsiorik ez dela jasotzen ikustea ere izan da kontra egoteko beste arrazoi bat jeltzaleendako, eta baita 2016ko ejekuzioa baxua izan dela. Hori esatea baina, goizegi dela esan du alkateak.\nDatorren urteko aurrekontuaz gain, poliomelitisagatik kaltetuendako sostengu mozioa onartu zuen udalbatzak aho batez.\nHerritar guztiei Gabonak ondo pasatzeko eta Urte Berri Ona opatuz amaitu zen atzoko osoko bilkura


Konpainiak sendotu egin du Jaéngo Elikagai Bankuarekin duen lankidetza, premiazko produktuak emanez, hala nola kontserbako atuna, olioa eta irina.\nMercadonak bere zentro guztiekin hartuko du parte azaroaren 19tik 27ra Jaéngo probintzian egingo den 2021eko Bilketa Handian.\nMercadona supermerkatu fisikoen eta onlineko salmentako konpainiak bere dohaintza-prozesua sendotzen jarraitzen du, eta 6.000 kilo premiazko produktu eman dizkio Jaéngo Elikagai Bankuari. Zehazki, kontserbako atuna, olioa eta irina eman ditu.\nNoelia Conrado Jaéngo Mercadonaren Kanpo Harremanetarako zuzendariak hau nabarmendu du: “Konpainiak, behar handiena duten kolektiboen ondoan egoteko konpromiso irmoan, bere Eredu Arduratsua indartu du, eta elkarlanean jarduten du Jaéngo probintziako elikagai-bankuekin eta jantoki sozialekin; urte-hasieraz geroztik 186 tona premiazko produktu eman ditu, hau da, 3.107 erosketa-orgaren baliokidea.\nBestalde, Francisco Luque Jaéngo Elikagai Bankuko presidenteak eskerrak eman ditu “Mercadonaren aldetik berriro jaso dugun laguntzagatik; izan ere, horri esker, premiazko produktuak banatu ahal izango dizkiegu lankide ditugun ongintza-erakundeei, bai eta premia handiena duten kolektiboei eta behartsuenei ere.\nLuquek gogorarazi du, halaber, Mercadonak Elikagaien Bilketa Handian parte hartuko duela Jaéngo probintziako bere zentro guztiekin. Aurten, azaroaren 19tik 27ra egingo da, eta bezeroek diru-dohaintzak egiteko aukera izango dute kutxa-lerrotik igarotzean.\nFrancisco Luque eta Enrique Rumín (Jaéngo Elikagai Bankuko presidentea eta kudeatzailea, hurrenez hurren), Noelia Conrado Jaéngo Mercadonaren Kanpo Harremanetarako zuzendariarekin, produktu-entregan.


El Día, 1932-10-07 | Gizartea | El Día, 1932-11-24\nEl Día, 1932-11-18\nGizartea / Gizartea - Jaiak / Gizartea - Lana / Kazetarien artekoak / Politika / Politika - Batzokia / Politika - Euzko Abertzale Batza / Kultura - Musika\nBerriz ere.— Oporraldi luzea izan degu bai, oraingo au baña, berriz ere berriz ere kantak dion eran, gure lanetan Euskal Orri maite ontan gera. Lenak eta baño ere asmo eta gogo nai aundiagoekin ala ere. Agur, berobat bada, irakurle guztioi.\nPolitika berria.— Berriz diot gure txoko maite ontan, oiñ-arteraño ez dualako eduki bere izenik [...] duan areto eta bazkiderik. Politika au da «tradicionalistas». Erria zuzentzeko eskuin aldekoak sakabanatzeko auxe biar genduan errian, eta etorri zaigu. Jel alderdia genduan orain arte politika —ala bada— eskubikorik; oraiñdik aurrera eziñ ala esango degu. Baña eskuin alderdia zatitu da, alkartu bear dan garaian. Or konpon.\nGuk, Jel alderdiak, onekin beste etsai politiko bat degu; asmatu bearrean gara bertatik nola jokatu, gure errian zuzen jarraitzeko. Baña ez dago okerrik ez. Egiñalak egiñ eta «margaritak» bildu bearrean, E.A.B.'an alkartzen dira egunik egunera bazkide berriak.\nJarraitu dezagun bada, gure ikurritza garbi eta zuzuena dan Jaungoikua eta Lege zarrarekin, eta utzi... ez ajolarik izan etsaien indarka eta bultzakiagatik.\nJel alderdia.— Euzko Batzokia eta batez ere E.A.B. gogor ari dira lanetan, negu aldera geran ezkero gertu naian zerbait. Batez ere emakumeak, batzorde berria jarri dute eta lan asmo gogorrak asi dira. Nik uste osoa det aurrerapen aundia eman diotela, aberri alderdiari.\nLanak zabaltzeko talde batek asmoa artu degu Eusko Batzokian, euskal abestiak ikasi eta abestutzea era dotorenean. Eta asiera eman diogu, bero bero, onuragarri izango dala uste izanik. Aberriak guztion indarra bear du.\nEra batean edo bestean bere alde lan egin dezagun.\nLanketa gutxi.— Langile arazoz estu dabil erri ontan ere. «Estaita eta Ezenarro»ren ola edo fabrikak astian lau egun ditu bakarrik lanerako. Era berean «Agirregoikoa, Arriola eta lagunak» eta «Muxika»ren «fundizio»an. Negua gañean degula berri itunak dira oek, noski.\nLaguntza.— Urteroko «homenaje a la vejez» edo zartzaroan txindi laguntza izaten duten artean, erri bakoitzian aukeratzen dituzte zar-beartsuak. Aurten, gure erri ontatik iru dira: Sasieta Arostegi'tar Bentura, Otaño Eguzkiza'tar Pedro eta Urdingio Arakama'tar Silbestre. Lenbiziko biak 77 urte dituzte eta onek 75 urte.\nZezilia Deuna.— Datorren asteartean, Koikile (Zezilia) Deunaren eguna da. Musika aldi guztietakoak zaindaritzat ospatzen dute. Gure txadon nagusiko abeslariak igandean 20'an ospatuko dute jaupa nagusi eder bat abestuaz. Berria eta iru abotsetan Licinio Reffice'na da.


Bilboko Aratusteak eta Farolin eta Zaranbolas pertsonaiak aurkeztu dituzte - KULTUR SHAREA\nJai Batzorde Mistoak publiko guztientzako 50 bat ekitaldi prestatu ditu, “asperdurak lekurik izan ez dezan”.\nJai Batzordeko presidente Itziar Urtasun zinegotziak eta Bilboko Konpartsen ordezkari Ioritz Varonak egin duten aurkezpenean adierazi dutenez, “badira bi urte Bilbok azken aldiz inauteriak ospatu zituela. Aratusteak izan ziren, hain zuzen ere, gure hirian normaltasunez ospatu ziren azken jaiak. Pandemiak eragotzi digu denbora honetan beste ezer ospatzea, baina, dagoeneko, normaltasuna berreskuratzeko bideari ekiteko garaia heldu da”. Varonak gehitu duenez “gogotsu gaude berriro ospakizunei ekiteko. Egunotan lurra esnatzeko keinuak egiten zituzten gure arbasoek: Santa Agedako makil kolpeak eta joaldunen joare hotsak ate-joka dagoen Eguberriaren seinale ziren. Guk ere esnatu nahi dugu Bilbotarrok denbora luzeegian lozorroan izan dugun jai-espiritua, eta horretarako prestatu dugu Aratusteetako egitarau hau”.\nIzan ere, Txikitik handira da Jai Batzorde Mistoak aukeratutako gaia eta gai hori hartuta mozorrotzeko deia egin dute. “Azken urte biotan gauza txikiak handi bihurtu direlako guretzat, faltan izan ditugunak eta itxialdia gozarazi digutenak: gazte garaiko marrazki bizidunetatik mahai-jokoetara, indoor kirolak, etxeko sukaldaritza”.\nAste honetan bertan hasiko dira egitarauko ekitaldiak, Kafe Antzokian izango den kopla txikien lehiaketarekin. Igandean, berriz, pontxe eta torrada lehiaketa izango da Plaza Barrian. Izen-ematea Bilboko Konpartsen webgunean egin beharko da.\nDatorren asteko ostegun arratsaldean musika kalejira egingo da eta ostiralean Farolin eta Zaranbolas pertsonaien atxiloketa eta epaiketa helduko dira. Ondoren, Aratuste Zapatua izango da, “egunik potoloena” antolatzaileen arabera: merkatua, kaleko musika, kontzertuak, eta mozorro-kalejira izango dira, Aurten Kale Nagusian norabidea aldatuko du kalejirak, Foru Jauregitik Areatzarantz abiatuta.\nAratuste Zapatuko mozorro lehiaketan parte hartzeko izen-ematea zabalik dago, online, hilaren 19ra arte, baina kalejiraren egunean bertan izena eman ahal izango da, Portuko Markesaren kalean jarriko duten mahaian, 16:00etatik 16:30era.\nEgitaraua eta baita lehiaketa guztietarako izen-emateetarako informazioa ere gaurtik aurrera egongo da eskura bilbokokonpartsak.eus webgunean.\nIgandean Gaztedi dantza taldeak Zuberoako Maskarada ekarriko du, astelehenean udal bandaren txanda izango da, Txirri Mirri eta Txiribiton eta Bataklan kabaretarekin.\nAsteartean, amaitzeko, Bilboko Udal Txistulari Bandaren kontzertua izango da eguerdian eta, iluntzean, ohi bezala, sardinaren erreketarekin bukatuko dira Aratusteak.\nAurtengo Farolin eta Zaranbolas, Bilboko Aratusteetako pertsonaiak, ere aurkeztu dituzte. Ibon Koteron musikaria eta filosofia irakaslea Farolin izango da, eta Gemma Martinez aktorea Zaranbolas.\nGasteizko Artium Museoak ‘101. Ondare publikoa eraikiz’ erakusketa aurkeztu du\nXVIII. Bertsoderbia Zornotzan egingo da igandean


Georges Braque - Guggenheim Bilbao Museoa New York\nOrri honek cookieak erabiltzen ditu nabigazioa eraginkorragoa izan dadin eta zerbitzu pertsonalizatuagoa izan dezazun. Nabigazioarekin jarraituz gero, cookien erabilera onartzen duzula ulertuko dugu. Konfigurazioa aldatu edo informazio gehiago eskura dezakezu gure Cookien Politika bidez. Zer ikusiErakusketakAurreko erakusketakGeorges Braque Georges Braque\n2014(e)ko ekainak 13 – 2014(e)ko irailak 21\nGeorges Braque-ren (Argenteuil-sur-Seine, 1882− Paris, 1963) heriotzaren 50. urteurrena dela-eta antolatu da atzera begirako handi hau. xx. mendeko artista gailen horren —garrantzitsuenetako bat— ibilbide osoa, garai guztiak, hartzen ditu erakusketak. Kubismoaren sortzaileetako bat izan zen Braque, Pablo Picassorekin eta Juan Grisekin batera, eta, era berean, papiers collés edo itsatsitako paper delakoen aitzindari izan zen. Ondorengo lan guztiak natura hilak eta paisaiak metodikoki aztertzeari bideratu zituen. Pintura frantsesaren eredu bikaintzat jo izan da, klasikoen oinordeko eta Bigarren Mundu Gerra osteko abangoardiaren sustatzaile izan baitzen.\nErakusketan Fauvismo aldiko lanetatik hasi eta azkenaldiko lanetara helduko gara; azken horien artean daude estudioen eta txorien sail handiak. Leku gailena izango dute Kubismo aldiko lanek, kaneforen irudikapenek (1920ko hamarkadakoak) eta bizitzaren bukaerako paisaiek.\nGeorges Braque Natura hila mahai-zapi gorriarekin, 1934\nGeorges Braque © VEGAP, Bilbo, 2014\nArgazkia © Leiris SAS Paris Babeslea:\nZer ikusiErakusketakAurreko erakusketakGeorges Braque Web korporatiboa


kritiken hemeroteka » Airearen isla\n« Minotauro gaurkotua | Kontaera eraikitzea »\nAirearen isla Txema Arinas / uberan.eus, 2020-12-18\nMikel Hernandez Abaituaren “Airearen isla” edo gu denok bezalako gizon ustez arrunt baten gorabeherak, edo bestela esanda, egunerotasunaren xarma azalez eskasean oinarritutako istorio xamur, atsegin eta sotila; baina, ezer baino lehen, amodiozko istorio bat ere. Amodiozko istorio posmoderno bat, non protagonista, Joseba, eta liburuan zehar azaltzen diren zaletasunen zerrendari erreparatuz —60etako musika “britisha”, txirrindularitza, literatura, bidaiak…; hau da, Hernandez Abaituak aurreko liburuetan zein hainbat artikulutan agerian jarritakoak— idazlearen beraren balizko alter egoa, bere aurreko bikotearekin apurtu eta gero seme-alabak izateari uko egiteagatik, Irati izenenko bus gidari gazte batekin maitemintzen den autobus barruan izandako ezusteko handi, eta Josebari batik bat adierazgarria izango zaion, baten ostean. Hortik aurrera literatura garaikidean hain usukoak diren desheroiaren nondik norakoak, hau da, Iratirekikoak zein honekin batera inguratzen duen orok zer astinduko/irauliko dioten Josebari bere egunerokoan. Eta nolakoa da Josebaren egunerokoa? Joseba 60etako musika jartzen duen irrati-esatari eta euskal literatura jardun duen kritikari dugu. Josebak, Iratirekikoa suertatzen zaiola, Argitaletxe baten enkargu berezi bat jasotzen du: euskal idazle oso ezagun baten liburu berriaren edizioa nolabait kudeatzea. Honaino helduta, eta batez ere Mikel Hernandez Abaituaren aurreko lanak zein hor nonbait argitaraturiko iruzkinak aldez aurretik irakurrita, nola ez sumatu euskal idazle “handi” horren atzean Saizarbitoriaren itzala. Gauzak horrela, Josebak delako idazlearekiko zein lana eskatutako argitaletxearekikoak izango ditugu euskal literaturaren inguruko gogoeta/esamesabide. Honekin batera ere, Iratirekin harremana sendotu bitartean, nork bere zaletasun, mania, aburu, beldur edo dena-delakoaren berri elkarri eman ahala, hein handi batean elkarrekin egindako bidaiei esker, gure protagonistak hainbat gogoeta eta eskainiko dizkigu, nobela, funtsean, harikaltzen baita idazleak jorratu nahi dituen gaien inguruan, hau da, nobelaren bilbea gogoetabidearen aldean bigarren maila batean utzi ohi duen XXko mendeko nobela posmodernoaren antzera, hau da, XIX mendeko nobelaren epikarekin zart egiten duena, alafede.


Emakume raketistak - antropo...ze?\n1917an hasi ziren emakume raketistak lehen partiduak jokatzen. Lehendik ere baziren beste zenbait modalitate: zesta, pala, esku huska eta erremontea esaterako. Baina ezerk ez zuen kanpotik ekarritako raketisten modalitate hark adinako arrakastarik izan. Ordura arte emakumeak inguruan aukerarik izanez gero behintzat, aritzen ziren pilotan eta asko ziren gizonen parekoak (edo hobeak), baina ez zuten inongo sonik eta 1923tik aurrera hasi ziren lehen ezizenak argitara ateratzen (zenbait gizonezkoren negoziorako, noski).\nOztopoak besterik ez zituzten inguruan, eta hemen gaizki ikusiak zirenez (emakumeak plaza, pilota mundu eta apustuetatik urruti egon behar baitzuen, etxean) kanpora joatea beste aukerarik ez zuten izan, hartarako zortea izan zutenek; baina Madrilen, Bartzelonan, Kuban, Mexikon... egundoko arrakasta izan zuten. Jakina, kontratuen bidez joaten ziren batera eta bestera, eta hargatik historiako lehen emakume profesionalak bihurtu ziren. Kontratu hauek hamabost bat urtetik gorakoei egiten zitzaizkien. Kontratatzaile guztiak, nola ez, gizonezkoak ziren baita entrenatzaileak eta frontoira apustuak egitera joaten ziren (ia) denak ere; eta ez da ahaztu behar garai hartan ez zela apustuak egiteko (ia) beste eremurik.\nEmakume hauek euren soldatatik bizitzeko aukera zuten (gehienak familia bat aurrera ateraz gainera), hargatik, kanpoan eta beste inoren beharrik gabe bizitzeko gai izateak nolabaiteko askatasuna ematen zien (euren adinerako). Soldatak, ordea, bakoitzaren mailaren araberakoak zirenez (Ameriketan altuagoak), nahiko lan izaten zuen zenbaitek hil bukaerara iristeko, euren ardura baitzen familiari zati bat bidaltzea edo arropak eta raketak edo haien sokak erostea, maiz hausten baitziren (larruzko pilotak erabiltzearen ondorioz, ikuskizuna bermatuta egon zedin) edo frontoiak alokatzea entrenamentuetarako, besteak beste.\nGarairik oparoenean zazpiehundik gora ziren emakume raketistak, gizonezkoen modalitate guztiak elkartuta ere ez ziren haiek hainbeste. Gona motzekin jokatzen zuten eta joku bizi eta arriskutsua izanagatik ere, ikuslearen (gizonen) gozamenerako eta jokua itsusitu ez zedin, ez zuten inongo kasko edo betaurrekorik erabiltzen; eta gizarte segurantzarik gabe ibiltzen ziren gainera.\nGerra garaiak debeku ugari ekarri zituen. Horien artean frontoi gehiago ez eraikitzekoa eta fitxa gehiago ez egitekoa, hauen poderioz lehen zebiltzanak uzten joan ahala (asko ezkondu ondoren etxe-zulora kondenatuta zeudelako), ondorengorik gabe geratu zen modalitatea, hala, 1980an jokatu ziren azken partiduak. Hala ere, emakume haiek gerora ere eutsi zioten elkarren arteko harremanei, urtero Itziarren mahai baten inguruan elkartuz, orain dela gutxi arte.\nGaur egun, zer esan, egoerak onera baino okerrera ez ote duen egin... Egia da, jada emakumea eta pilotaria zarela esatea ez dela mesprezuz begiratzeko arrazoi bat, edo segurtasunari begiratzen zaiola lehenbizi (betaurreko bereziak jantziz, baita kaskoak ere zenbait modalitatetan). Baina gizonezkoen pilotak (esku huskak noski) gora egin ahala, emakumeen modalitate guztiek behera egin dute. Ez pentsatu hala ere, gizonezkoen zesta edo pala esaterako, pilotaren egoera berean daudenik.\nJada ez dago emakume raketistarik; dabiltzan haietako gehienak palistak dira eta urtean bi aldiz egiten diren txapelketetarako, berriz, pilotari bihurtzen dira. Txikitatik pilotan hasten den neska horrentzat ez dago aurkaririk, eta hala, mutilen aurka jokatzea beste aukerarik ez duenez, hark ere palan jarraitzen du. Hamabost bat urtetik gorakoak ez ditu inork kontratatzen (mutiletan ere larri) baina handik gorakoak ere ez. Eta ezinezkoa da kirol honetatik biziko zarela burutik pasatzea ere, urtebete bada ere.\nPilota eskolak sortu zirenetik gastuak txikitu dira, ez baitago pala, pilota, kamixeta, gerriko...rik erosi beharrik. Baina beti betikoen aurka jokatuko duzu, eta ez bazara ikaragarri nabarmentzen ez zara sekula aterako Euskal Herritik. Ezin da aipatu gabe utzi halaber, herri askotan emakume pilotari zein palisten alde apustu egin denez, talde bat baino gehiago sortu direla. Orain horiei eutsi (borondatezko lana egingo duenik bada) eta berriak sortzea besterik ez dago. Emakume pilotariak izan badira, zabaltzea falta da.\nRaketistena itzuliz: frontoitik desagertu ziren haiek, ez ditzagun memoriatik ere desagerrarazi.\nAhotsak.eus + http://www.naiz.eus/hemeroteca/gaur8/editions/gaur8_2015-10-10-07-00/hemeroteca_articles/raketista-profesionalak-distira-beteko-izarrak-kantxan-eta-kantxatik-kanpo


Zer esan nahi du? - Gasteizko Udaleko aurrekontuak\nAurrekontu-likidazioaren egoeraren parte da aurrekontu-emaitza doitua, hau da, ekitaldian likidatu diren kobrantza-eskubideen eta aldi berean onetsi diren ordainketa-betebeharren arteko aldea. Beraz, Udalak ekitaldi horretan izan duen superabita edo defizita erakusten duen magnitude bat da. Aurrekontu-emaitza doitu egin behar da, gastu orokorretarako diru-zaintzako geldikinekin finantzatzen diren betebeharrak eta finantzaketa atxikia duten gastuetatik sortutako ekitaldiko finantzaketa-desbideratzeekin, zirkunstantzia ho-riek desitxuratu egiten baitute aurrekontu-emaitza. Ekitaldiko aurrekontu-emaitza doitua negatiboa delarik, aztertu eta behar izanez gero zuzendu egin beharko den finantza-egoera baten aurrean gaude; izan ere, ekitaldian onetsitako eskubideak hartan sortutako betebeharrei eran-tzuteko aski ez direla erakusten du saldo horrek, eta, beraz, aurrekontu-egonkortasunaren printzipioa ez dela betetzen.\nOhiko diru-sarreren eta ohiko gastuen arteko aldea edo saldoa erakusten duen magnitudea. Aurrekontu-osasunaren adierazlea da, eta ohiko diru-sarrerekin erlazionatu edo alde-ratzen da maiz, ehuneko gisa.\nDiruzaintzako geldikin likidoa\nAntolakundeak hainbat ekitalditan pilatutako superabita edo defizita une jakin batean —urte bakoitzeko aben-duaren 31n— erakusten duen alda-gaia da diruzaintzako geldikina. Liki-deziaren adierazlea da, bada. Hiru blokek osatzen dute geldikina: ekital-dia ixten den egunean kobratu gabe dauden eskubideak, ordaintzeke dauden betebeharrak eta dauden funts likidoak.\nDiru-sarrera ez-finantzarioen eta gastu ez-finantzarioen arteko aldeak erakus-ten du udal batek duen finantzatzeko ahalmena edo beharra. Emaitza posi-tiboa delarik, esan nahi du erakun-deak finantzatzeko ahalmena duela —aurrekontu-superabit ez finantza-rioa—. Aldiz, emaitza negatiboa bada, esan nahi du erakundeak finantzake-taren premia duela, hots, zorpetu beharra daukala.\nEkitaldi batean onetsitako betebehar garbiak zati biztanle-kopurua egitetik ateratzen den adierazlea da, hau da, gastuak / biztanle-kopurua.